Ta' spiss niltaqa' ma' ħbieb, klijenti, u konoxxenzi li jgħiduli li żgur ma jridux jerġgħu jħobbu.

Jaħilfu li QATT u QATT iktar ma huma se jiftħu qalbhom għal ħadd.

"L-irġiel kollha xorta", tismagħhom jgħidu, jew inkella "Ma fadalx mara sura!".

Jien nistaqsi: possibbli li l-irġiel kollha l-istess?

Jista' jkun li n-nisa kollha li ltqajt magħhom inti kollha għandhom l-istess problema?

Jista' jkun li inti għandek xi responsabbiltà f'dan kollu?

Jekk in-nisa li kellek f'ħajtek kollha kienu jgħiru, jista' jkun li l-imġieba tiegħek ġegħlithom iħossuhom insikuri?

Xi jwassal lil xi ħadd biex jirraġuna b'dan il-mod?

Ħafna drabi din tkun reazzjoni għal weġgħat li kkawżat relazzjoni li kellek.

Forsi inftaħt għal imħabba u tħossok li ġejt tradut/a, użat/a, jew mhux trattat/a sew.

Ġieli anke jaf tkun ħadtha ħażin li tkun tant investejt f'relazzjoni, li għal xi raġuni jew oħra ma rnexxietx.

Ix-xogħol tiegħi qed jgħallimni li mhux dejjem hemm xi ħadd li għandu tort meta relazzjoni ma tkomplix.

Hemm relazzjonijiet li mhumiex għal dejjem.

Hemm relazzjonijiet li jiġu f'ħajjitna għal qasir żmien.

Sabiex jgħallmuna xi ħaġa.

Imbagħad il-koppja tkompli għal triqtha b'mod separat.

Meta nieqfu ftit u nirriflettu fuq ħajjitna, x'ħadem u x'ma ħadimx nifhmu iktar lilna nfusna.

Naraw hemmx "patterns" li nistgħu nkissru u nirranġaw.

Nifhmu aħjar aħna x'hemm bżonn nibdlu fl-imġieba u ħsibijiet tagħna.

Nirriflettu u nitgħallmu nieħdu responsabbiltà għall-parti tagħna f'dak li jkun ġara.

Wara kollox hu dak biss li għandna kontroll fuqu.

Ninnota li ħafna huma dawk li jinġibdu lejn l-istess tip ta' nies u jibqgħu jidħlu fl-istess tip ta' relazzjoni bl-istess problemi u konklużjonijiet.

Kultant l-ewwel esperjenza tagħna ta' relazzjoni tibqa' taffetwana għal kull relazzjoni li nidħlu fiha tul ħajjitna.

Eżempju: Immaġina tfajla li missierha, li tant tammira, kien jixrob u jerfa' jdejh fuq ommha.

X'imkien f'moħħha themeż l-irġulija ma' vjolenza u vizzji.

Bla ma taf tibda tinġibed lejn irġiel li għandhom xi tip ta' vizzju u forsi jkunu vjolenti.

Wara ftit relazzjonijiet ma' rġiel hekk tasal għall-konklużjoni li jew l-irġiel kollha hekk, jew li hi ħaqqha swat.

Hemm min jaċċetta din is-sitwazzjoni bħala realtà tiegħu u jibqa' f'relazzjoni ma' raġel vjolenti u bil-vizzji.

La kollha l-istess jaqbilli nibqa' ma dan, nistħajjilha tgħid lilha nfisha.

Hemm min jiddeċiedi li jibqa' waħdu la m'hemmx rġiel sew.

Mhux dejjem faċli tkun waħdek u ma tinġibed lejn ħadd.

Għalhekk jaf tispiċċa persuna xi ftit rrabjata għall-fatt li hemm xi ħaġa li tixtieq però qed toqgħod lura minnha sforz biża'.

Għall-mistoqsija: nista' nerġa' nħobb?

Jien ngħidlek iva.

Iva tista' terġa' tħobb għax li nweġġgħu hi parti mill-ħajja.

Mhux l-imħabba li ġġiegħlna nweġġgħu iżda relazzjonijiet li ma jaħdmux.

Relazzjonijiet ma' nies li forsi ma naqblux magħhom.

Ara x'tgħallimt mir-relazzjonijiet li ma ħadmux, biex dawk il-weġgħat ma jkunux għalxejn.

Agħti ċans meta tħossok lest/a u imxi pass pass.

Bil-mod.

M'hemmx għaġla.

Ħu l-ħin tiegħek u afda bil-mod.

Taċċettax affarijiet li m'intx kuntent/a bihom u tkellem dwarhom mill-ewwel.

Ovvjament, bl-ebda mod ma rrid nagħti l-impressjoni li kull persuna trid tkun f'relazzjoni.

Li wieħed jagħżel li jkun waħdu hu tajjeb ukoll.

Jekk għandkom xi mistoqsijiet li tixtiequ tistaqsu jew suġġett partikolari li tixtiequ li nitkellmu dwaru, ibgħatulna fuq info@skoperta.net


Fil-kummenti tagħkom fuq l-artikli kien hemm min infurmana li tilef lil xi ħadd għażiż… Xi wħud tilfu xogħol … jew sabu wiċċhom ma' tmiem ta' żwieġ jew relazzjoni li kienet tfisser ħafna għalihom.. u għalhekk din il-ġimgħa iddeċidejt li niffoka ftit dwar kif wieħed jista' jiffaċċja telfa, kif ukoll nippruvaw nifhmu aħjar x'jiġri fil-"grieving process", kif nistgħu nkunu ta' sapport għall-għeżież tagħna li jkunu għaddejjin minn dan il-proċess u x'jista' jgħinna nimxu 'l quddiem.

Xi jfisser meta nkunu għaddejjin minn "grieving process"?

Ħafna drabi aħna naħsbu li l-mewt hi l-unika telfa li nistgħu nesperjenzaw..

Imma mhux biss … dawn huma xi sitwazzjonijiet mill-ħajja fejn nistgħu wkoll nesperjenzaw telfa..

Divorzju jew seperazzjoni Seperazzjoni minn ma' uliedna Tmiem ta' relazzjoni Telf ta' xogħol tagħna… jew li nispiċċaw mingħajr xogħol Telf ta' rwol jew pożizzjoni anke fuq ix-xogħol tagħna Physical impairment Kundizzjoni medika

Hemm sitwazzjonijiet oħrajn fejn nistgħu nħossuna 'mejta' minn ġewwa…

Dawn jistgħu jkunu relatati max-xogħol tagħna, fir-relazzjoni tagħna, fir-rwoli tagħna u dawk assoċjati mal-ġisem tagħna…

Dawn l-esperjenzi jistgħu jpoġġuna f'sitwazzjoni fejn nesperjenzaw dak li bl-Ingliż jissejjaħ grief…

Hemm ħames stadji:

Denial Rabja Bargaining Dipressjoni Naccettaw ir-realta'

Meta nesperjenzaw DENIAL ..

Wieħed jesperjenza stat ta' xokk… ikollna kontinwament dawn il- mistoqsijiet..

"Imma vera miet?", "Imma vera qed nesperjenza dan kollu?"

Ma naċċettawx jew ma nammettux r-realtà..

Dan l-istat jgħinna nkampaw mat-telfa speċjalment fil-bidu… u jipproteġina milli nitilfu l-kontroll fuq l-emozzjonijiet tagħna…

Kif tista' tgħin lill-għeżież tiegħek jiffaċċjaw dan kollu?

Importanti li nkunu preżenti biex nisimgħuhom però mhux nisfurzawhom biex jitkellmu..

Jekk naraw li waqfu għal żmien twil fuq dan l-istadju infittxu għajnuna professjonali.

Meta nesperjenzaw RABJA ..

Nistaqsu ħafna mistoqsijiet ta' "għaliex?" "kif?"

" Għaliex issa?"

Nistgħu nesperjenzaw rabja lejn Alla, lejn it-tobba, lejn il-familja..

Nibdew inwaħħlu f'dak u fl-ieħor… inħossu li l-ħajja hi inġusta..

Kif tista' tgħin lill-għeżież tiegħek jiffaċċjaw dan l-istadju?

Nippruvaw ma niħdux dawn l-attakki b'mod personali..

Niftakru li dan hu parti integrali mill-proċess ta' fejqan allura huwa neċessarju li jesprimu ruħhom infatti m'għandna qatt inwaqqfuhom, sakemm ma narawx li qed jesaġeraw iżżejjed u jistgħu jkunu ta' periklu għalihom infushom jew għal ħaddieħor..

Jekk dan huwa il-każ importanti li nfittxu għajnuna professjonali.

Tajjeb li niftakru wkoll li dan l-aġir mhux se jibqa' għal dejjem.

Meta nesperjenzaw BARGAINING ..

Ħafna drabi nesperjenzaw l-istadju fejn nistaqsu "imma li kieku jaħasra"…

Noħolqu perjodu ta' aljenazzjoni u tama u jagħtina ż-żmien li nadattaw ruħna għall-bidla…

Meta nesperjenzaw DIPRESSJONI

Nibdew inħarsu lejn ir-realtà tas-sitwazzjoni..

Ikollna biża' mill-futur..

Dwejjaq u disperament… nuqqas ta' rqad … nuqqas ta' aptit..

Dan hu normalissimu meta nkunu qed nesperjenzaw it-telfa…

Kif tista' tgħin lill-għeżież tiegħek jiffaċċjaw din il-fazi?

Importanti tkun preżenti li tisma' mhux li tipprova tgħidilhom biex iqumu fuq saqajhom..

Tajjeb li ngħinuhom jiddistrattaw ruħhom.. imma huwa tajjeb li ngħinuhom jiffaċċjaw it-telfa u mhux jaħarbu mill-emozzjonijiet..

Jagħmel ġid jekk infakkruhom li normali li jħossuhom hekk meta jkunu għaddew minn din it-telfa..

Ninkoraġġuhom jikkomunikaw u jagħmlu kuntatt ma' xi wħud li għaddew minn din is-sitwazzjoni..

Fl-aħħar u mhux l-inqas naslu għall- aħħar stadju – dik li wieħed jaċċetta r- realtà .

Mhux li wieħed se jħossu kuntent bit-telfa iżda li jagħmilha parti mill-istorja tal-ħajja tiegħu..

Tajjeb li ngħidu li mhux neċessarjament li kulħadd jgħaddi minn dawn l-istadji bl-istess mod..

Jekk wieħed jaħrab dawn l-emozzjonijiet iċ-ċans hu li wieħed jiġi affettwat psikoloġikament u b'xi mod jispiċċa jbati minn sintomi kemm fiżiċi u anke psikoloġiċi.

Jekk naraw li dak li jkun qed jesperjenza bidliet drastiċi u esaġerati fl-imġieba jew fl- emozzjonijiet huwa importanti li jfittex għajnuna professjonali..

X'jgħinna niffaċċjaw dan il-proċess?

Huwa tajjeb li nħarsu lejn ritratti ta' xi ħadd li ħalliena u niftakru fil-memorji sbieħ li qattajna miegħu/magħha.

Li ningħaqdu ma' grupp ta' nies li għaddew mill-istess esperjenzi tagħna, jista' ukoll tgħinna nimxu 'l quddiem.

Importanti li nieħdu sehem f'xi ħaġa li nieħdu gost nagħmlu u li tagħtina sodisfazzjon Anke li nibdew xi attività ġdida u li niltaqgħu ma' nies ġodda.

Tajjeb li niftakru li normali li xi kultant nesperjenzaw ġranet jew perjodi diffiċli.

Nistgħu nużaw forom ta' arti differenti biex nesprimu ruħna mhux bilfors bil-kliem.

Tiddejjqux tistaqsu jew tfittxu l-għajnuna professjonali jekk hemm bżonn.. importanti li ma nħallux din il-parti diffiċli tal-istorja tagħna tiddefinixxina.

Sors tar-ritratt: www.verywellhealth.com

Awguri u tislijiet…

Jekk għandek xi mistoqsijiet li tixtieq tistaqsi, xi ħsieb li trid taqsam jew xi suġġett partikolari li tixtieq li nitkellmu dwaru, ibgħatilna fuq info@skoperta.net


🤳L-isfida tiegħek din il-ġimgħa hija li tieħu l-viżjoni pass ieħor 'il quddiem … u tibda tgħix ħajtek bħala dik il-persuna … ILLUM!

Il-personifikazzjoni tal-persuna li trid tkun huwa l-iktar mod mgħaġġel biex tibda tagħmel dik il-ħajja futura u l-ħolma realtà.

🏌♂🚜Kif tgħix ħajjitha l-persuna li immaġinajt lilek innifsek li tkun?

Ħu ftit minuti biex taħseb dwarha …

X'ħin tqum kull filgħodu?

Xi tkun l-ewwel ikla?

Kif ikunu d-drawwiet ta' kuljum?

🗣Tista' saħansitra tmur iktar fil-fond minn hekk.

X'deċiżjonijiet tieħu?

Kif titkellem ma' ħaddieħor?

Ma' min tqatta' l-ħin?

Xi tkun qed tagħmel fuq ix-xogħol … id-dar … waqt il-logħob?

Ladarba immaġinajt dawn l-affarijiet, l-isfida tiegħek din il-ġimgħa hija li tkun dak li verament tixtieq li tkun … ILLUM.

Għaliex tistenna sena minn issa?

Iktar ma tibda malajr, iktar il-ħolm tiegħek isir realtà malajr.

⬇Int lest/a għal din l-isfida ?!

Għidilna l-ħsibijiet tiegħek dwarha! ⬇

#wpdevar_comment_1 span,#wpdevar_comment_1 iframe{width:100% !important;} Matthaeus Grasso Kowċ tal-Fitness

Xjentist tal-Eżerċizzju u l-Isport


Il-kanċer tas-sider huwa pjuttost komuni, u jista' jafettwa kemm lin-nisa, u anke lill-irġiel.

Huwa magħruf li n-nisa huma iktar f'riskju li jaqbadhom il-kanċer tas-sider, speċjalment jekk qatt ma welldu tfal, jekk ġihom iċ-ċiklu tal-menstruwazzjoni qabel l-età ta' 12-il sena jew il-menopawża tard.

Riskji oħrajn għal din il-kundizzjoni jinkludu l-età, l-obeżità, it-tipjip u l-konsum tal-alkoħol eċċessiv, espożizzjoni għar-raggi u kif ukoll, diversi fatturi ġenetiċi.

Is-sintomi relatati mal-kanċer tas-sider jinkludu l-preżenza ta' boċċi f'diversi partijiet fis-sider li jistgħu wkoll jinħassu iktar ibsin, u tibdil fil-kulur, fil-forma jew fil-kompożizzjoni tal-ġilda ta' madwar is-sider.

Wieħed jista' wkoll jinnota' xi likwidu ħiereġ mis-sider, telf ta' piż jew għajja.

Huwa importanti li wieħed jiċċekkja sidru regolarment u jkellem lit-tabib tiegħu jekk jinnota' xi tibdiliet, ħalli jsiru iktar testijiet; bħall-mammografija jew ultrasound.

Ikun għaqli ferm li wieħed jaċċetta l-istedina sabiex jaghmel l-"iscreening" tas-sider kultant żmien.

L-għan ta' dan huwa li jinqabdu ċerti kundizzjonijiet fis-sider fi stat bikri, u għaldaqstant wieħed jaf itejjeb ukoll il-prognożi.

Wieħed għandu jfittex ukoll li jgħix stil ta' ħajja sana billi jiekol ikel nutrittiv, jżid l-eżerċizzju fiżiku, jitlef il-piż żejjed, ma jpejjipx u jnaqqas l-konsum ta' l-alkoħol.

Jekk tixtieq tibqa' ssegwi iktar tagħrif dwar is-saħħa olistika, jekk jogħġbok żur u għamel "like" fuq il-paġna tiegħi ta' Facebook: ×Be Holistically Healthy, MD× | Facebook

Jekk għandek xi mistoqsijiet li trid tistaqsi jew xi suġġett li tixtieq li nitkellmu dwaru ibgħatilna fuq info@skoperta.net


X'inhuma l-fatturi li jżidu r-riskji għall-kanċer tal-prostata u tat-testikoli?

Il-kanċer tal-prostata, li hija glandola li tinstab fl-irġiel biss, normalment jaffettwa rġiel avvanzati fl-età, obeżi, ta' karnaġġjon skur, jew li għandhom storja ta' membri tal-familja li jbatu b'din l-istess kundizzjoni.

Mill-banda l-oħra, il-kanċer tat-testikoli huwa inqas komuni minn dak tal-prostata u normalment, jaffettwa rġiel iżgħar fl-età; ta' bejn il-15 u l-35 sena.

Għall-kuntrarju tal-kanċer tal-prostata, il-kanċer fit-testikoli jidher li jaffettwa iktar irġiel ta' karnaġġjon abjad, dawk li għandhom membri fil-familja li jbatu bl-istess kundizzjoni, u kif wkoll dawk li għandhom kundizzjonijiet ulterjuri, bħall-'Kleinfelter syndrome', fejn it-testikoli jiżviluppaw b'mod abnormali.

X'inhuma s-sintomi?

U hemm xi affarijiet li wieħed jista' jagħmel bħala prekawzjoni?

Is-sintomi relatati mal-kanċer tal-prostata; speċjalment jekk fi stat avvanzat, jistgħu jinkludu: problemi biex wieħed jgħaddi l-urina, inkontinenza, demm fis-'semen', uġigħ fin-naħa t'isfel taż-żaqq, uġigħ fl-għadam, jew nuqqas ta' erezzjoni, fost oħrajn.

Is-sintomi relatati mal-kanċer fit-testikoli jistgħu jinkludu xi nefħa, massa iebsa jew tkabbir fit-testikola.

Xi minn daqqiet, wieħed jista' jħoss ukoll xi uġigħ jew tnemnim fl-istess post, jew saħansitra fil-parti t'isfel taż-żaqq.

Sintomi oħra li huma inqas komuni jistgħu jinkludu uġigħ fid-dahar, qtugħ ta' nifs, uġigħ jew tkabbir fis-sider, jew telf ta' piż.

Huwa tajjeb li wieħed iżomm f'moħħu li xi minn daqqiet, fi stat bikri, wieħed ma jħoss l-ebda sintomi.

Għaldaqstant, huwa vitali li wiehed jeżamina lili nnifsu regolarment, u jitkellem mat-tabib tiegħu jekk iħoss xi affarijiet li għalih mhumiex normali.

Wieħed dejjem jista' jiġi investigat iktar fid-dettall permezz ta' testijiet tad-demm jew 'ultrasound', sabiex wieħed ikun jista' jħejji t-triq biex jinbdew xi mediċni jew trattamenti oħrajn li jeżistu għal dawn it-tip ta' kundizzjonijiet mediċi.

Huwa importanti wkoll li wieħed jgħix stil ta' ħajja sana, li tinkludi dieta ibbilanċjata, u eżerċizzju fiżiku.

Wieħed għandu jara li jagħmel ħiltu sabiex jitlef xi piż żejjed.

Jekk tixtieq tkompli ssegwi iktar tagħrif dwar is-saħħa olistika, jekk jogħġbok żur u għamel 'like' fuq il-paġna tiegħi ta' Facebook: ×Be Holistically Healthy, MD× | Facebook


Ħalliha li fil-Milied, kont stedint lil Maggie tiltaqa' għall-ewwel darba ma' tal-familja tiegħi…….u issa ħassejt li għall-ewwel tas-sena kellna nieħdu naqra gost flimkien.

Jiena u hi.

U kont ilni ftit ma nixrob xarba sew.

Rajtha tħares lejja u ma weġbitnix.

Forsi ma kinitx taf x'kellha taqbad tgħidli.

Jew forsi kienet qatgħet qalbha li tipperswadini sabiex immorru naraw dik l-imbierka opera li kienet twebblet biha.

Qatt ma kienet issejjaħli b'ismi.

Ħarist lejha.

"Jien inħobbok tafx……..allaħares tiġri xi ħaġa ħażina………" "U xi tridu jiġri, għażiża tiegħi?" staqsejtha kważi nixraq fl-aħħar bela' kafe' li kien qed jinżilli għasel.

U dak il-ħin, qabdet tixrob il-kafe' bla aktar kliem.

U jumejn wara, ġara kollox eżatt kif kont pjanajt jien.

Ilbist l-isbaħ qmis li kelli, ingravata kulur il-baħar imqalleb fix-xitwa, ġlekk u qalziet skuri, irranġajt naqa' l-frenża lura ħalli ma tinżilx f'għajnejja, żanżant naqa' fwieħa tal-ksuħat li kont għadni kemm iddubbajt mingħand oħti ż-żgħira u erħejtilha bil-karozza lejn id-dar fejn kienet toqgħod Maggie.

U malli wasalt quddiem id-dar tagħha, kważi nqatagħli n-nifs bi sbuħitha!

Kemm ħassejtni xxurtjat dak il-ħin, hekk kif rajt dik it-tbissima tagħha tirrifletti f'wiċċ perfett, imżejjen b'xagħar mgħolli 'l fuq għall-okkażjoni, liebsa kowt oħxon, aħdar u taħt indunajt li kienet liebsa xi libsa għax saqajha dehru mikxufin minn taħt il-kowt.

Bilkemm flaħt inkellimha.

"Inħobbok, qalbi…….." qaltli minn bejn snien sbieħ u bojod.

"Anke jien, Maggie……." weġibtha.

U dħalna fil-karozza.

Kont għażilt bar fejn kont ilni nixtieq immur……..kien atrazzat b'mod modern, kbir u sabiħ, u kien imżejjen b'mod tassew eleganti għall-okkażjoni.

F'rokna minnhom kellu siġra kbira tal-Milied u malli tidħol kienet tilqgħak l-atmosfera ferriħija tal-mużika li kien qed idoqq id-deejay li kien hemm fuq tip ta' armatura tal-injam ħalli jkun jidher prominenti.

Ir-riħa tfuħ ta' ikel daħlet f'imnifsejja.

Hawnhekk kien jiġi ffrekwentat minn nies distinti u ta' ċertu klassi.

Billi jiena stess kont diġa lħaqt pożizzjoni tajba f'ditta minnhom, kont naf ċertu nies li kienu jiġu hawn.

U dejjem kont ħassejt ix-xewqa li niġi.

Ir-rakkont ikompli l-ġimgħa d-dieħla……

#wpdevar_comment_1 span,#wpdevar_comment_1 iframe{width:100% !important;} Sharon Calleja Awtriċi


"Ċaw qalbi, ħu gost l-iskola u tinsiex li llum se tiġbrok in-nanna", fakkret Cynthia lil bintha.

Cynthia daret il-kantuniera u qabdet triqtha lejn il-Belt.

F'moħħha reġgħet għaddiet il-mistoqsijiet u xi punti oħra li xtaqet tiddiskuti fit-tieni intervista.

Qatgħetha li ċċempel lil Mark, għax jekk tisma' leħnu tagħmel iżjed kuraġġ, wara kollox hu kien ħeġġiġha tapplika.

Waqt li żammet għajnejha fuq it-triq, tawlet idha għal fuq is-sedil tal-passiġġier biex tiġbed il-mowbajl mill-basket.

Illum kienet libset is-sabiħ li kien xtralha Mark minn Milan.

Ħasset tħaxwixa u ħadet xokk kbir hekk kif minflok il-basket tal-ġilda lemħet il-borża s-sewda taż-żibel.

Indur jew nibqa' sejra?

#wpdevar_comment_1 span,#wpdevar_comment_1 iframe{width:100% !important;} Elaine Gauci Scerri Awtriċi


Għandek bżonn: (għal 6 porzjonijiet) Kilo brunġiel Żejt taż-żebbuġa Għaz-zalza ħamra: 600g kapuljat taċ-ċanga Żewġ basliet, imqattgħin irqaq Erba sinniet tewm imqatta' rqaq Tliet imgħaref pejst tat-tadam Nofs tazza nbid aħmar Niskata zokkor, melħ u bżar Mgħarfa rignu Nofs kuċċarina kannella 300ml stokk taċ-ċanga Bott tadam imqatta Żewġ weraq tar-rand

Għall-bechamel: Erba' mgħaref butir Ħames imgħaref dqiq plain 500ml ħalib 100g ġobon Parmesan maħkuk 1/4 ta' kuċċarina noċemuskata Żewġ bajdiet imħabbtin

Frak tal-ħobż u żejt taż-żebbuġa għall-wiċċ

Neħħi z-zokk mill-brunġiel.

Imbagħad qattagħhom slices mit-tul, ħxuna tas-slices madwar 0.5cm.

Poġġi s-slices fuq karta tal-forn, għati l-wiċċ tal-brunġiel dilka ħafifa biż-żejt taż-żebbuġa u aħmihom fil-forn għal madwar 15-il minuta, jew sakemm jibdew jirtabu ftit.

Oħroġ il-brunġiel mill-forn u ħallih jibred.

Iz-zalza ħamra: Ġo kazzola non-stick aqli l-basal u t-tewm sakemm jibdew jirtabu.

Imbagħad żid l-inbid u ħalliha ttektek għal ħames minuti.

Żid il-pejst tat-tadam, iz-zokkor, il-melħ, il-bżar, ir-rignu, u l-kannella.

Ħawwad sewwa u mbagħad żid il-kapuljat.

Ħawwad sakemm il-kapuljat jibda jieħu kulur kannella.

Imbagħad żid l-istokk taċ-ċanga, it-tadam imqatta' bil-likwidu tagħhom, u l-weraq tar-rand.

Ħawwad sew sakemm tara li zzalza ħa tibda tagħli.

Imbagħad baxxi n-nar u ħalliha ttektek għal 20 minuta sakemm tara li z-zalza qed issir magħquda.

Ma jridx jibqagħlek ħafna likwidu għal din ir-ricetta.

Sakemm iz-zalza l-ħamra ttektek, tista' tlesti l-bechamel:

Dewweb il-butir f'kazzola non-stick żid id-dqiq u ħawwad għal madwar minuta.

Imbagħad żid il-ħalib bil-mod u ħawwad għal madwar ħames minuti sakemm ikollok taħlita qisha krema.

Neħħi l-kazzola minn fuq in-nar, żid il-ġobon u n-noċemuskata, ħawwad sew, u ħalliha tibred għal 5 minuti.

Imbagħad żid il-bajd u ħawwadhom sew mal-kumplament tal-bechamel.

Issa tista' tibda tpoġġi s-saffi tal-Moussaka:

Ferra ftit iz-zalza ħamra fil-qiegħ ta' dixx tal-forn.

Imbagħad irranġa saff brunġiel sabiex il-qiegħ tad-dixx ikun kollu mgħotti.

Ferra l-bqija taz-zalza ħamra kollha fuq il-brunġiel, u mbagħad irranġa saff ieħor ta' brunġiel fuq iz-zalza.

Ferra l-bechamel fil-wiċċ u ara li l-brunġiel kollu jkun mgħotti.

Ferrex il breadcrumbs fil-wiċċ, u żid raxxa ħafifa żejt taż-żebbuġa.

Sajjar fil-forn għal 40 minuta jew sakemm tara li l-wiċċ ikun qed jiħmar.

L-ikla t-tajba 🙂

Jekk għandek xi mistoqsijiet dwar din ir-riċetta u oħrajn, ibgħatilna fuq info@skoperta.net

#wpdevar_comment_1 span,#wpdevar_comment_1 iframe{width:100% !important;} Jackie Busuttil Kontributriċi


Fl-aħħar kontribuzzjoni tiegħi għalaqt billi semmejt li minkejja li għamilt kuraġġ u għidt lil sħabi kollha dwar is-sesswalità tiegħi, ħadd minnhom ma waqaf ikellimni jew bidel l-attitudni tiegħu minħabba li sar jaf il-verità dwari.

Din id-darba xtaqt nitkellem fuq dawk in-nies li jkunu f'ħajjitna u għal xi raġuni jew oħra jagħżlu li jitilqu.

M'iniex psikologu, u m'iniex gradwat fl-attitudni tal-imħuħ tan-nies imma l-esperjenza għallmitni li minkejja li kelli ħafna biżgħat u ħsibjiet fuq xi nies li kienu se jieqfu jkellmuni minħabba li ngħidilhom il-verità, fortunatament kont żbaljat.

Bħal daż-żmien, għaxar snin ilu, kont l-ewwel sena l-Università.

Kont qed nieħu sehem fl-ewwel produzzjoni televiżiva tiegħi u kont nipprova nlaħħaq mal-istudji, mal-filming u mal-part-time job u mal-ħajja soċjali tiegħi.

Moħħi kien diġà mgħobbi b'biżżejjed impenji u b'hekk kont bejn ħalltejn jekk iniex kapaċi naffaċċja sfida bħal din u ngħid il-verità kollha dwari.

Sħabi kienu jinnutawni naħbi l-mobile jekk jibgħatli xi ħadd (għax kont inkun qed nibgħat lil xi ġuvni), u kienu jafu li m'iniex it-tip li naħbi allura bdejt inħoss li qed nagħmel xi ħaġa li mhijiex sew.

Ma nistax ngħid eżatt x'ħassejt f'dik il-ġurnata fejn għidt l-ewwel ħabiba tiegħi, imma ġietni forza ġewwinija u kont lest li nammetti l-verità kollha.

Nammetti li bdejt b'persuna li kont naf li għandha nies oħra gay f'ħajjitha u allura għaliha forsi ma kinitx se tkun xi ħaġa ġdida.

La darba bdejt b'ħabiba waħda, bqajt għaddej u ftit ftit saru jafu l-ħbieb kollha.

Waqt li lil sħabi għidtilhom bil-kliem, quddiemhom stess, lil familti ħassejtha iktar diffiċli.

Fil-familja m'għandna lil ħadd li ġej mill-komunità LGBTIQ u allura ħassejtni li kont se nkun xi diżunur għall-familja.

Bdejt billi ħallejt ittra fuq l-imħadda ta' oħti u dħalt norqod… niftakar li sakemm smajtha dieħla fil-kamra u tiftaħ l-ittra m'għalaqtx għajn m'għajn… Wara ftit mumenti li qrat l-ittra, irċivejt messaġġ mingħandha u nista' ngħid li dak kien biżżejjed biex serraħli rasi u rqadt fil-paċi.

Il-familja saret taf bil-mod il-mod ukoll u ma nistax ngħid li ma kienx hemm xi tip ta' xokk.

Maż-żmien kollox ġie diskuss, il-ġenituri għamluli ħafna mistoqsijiet u kont lest li ngħid il-verità kollha u ħassejtni aħjar.

Illum il-ġurnata, anke nannti ta' 'l fuq minn 90 sena taf, u tħobb lil Julian, il-boyfriend tiegħi, daqs li kieku hu n-neputi tagħha wkoll.

Immorru għandha u nqattgħu sigħat twal inparlaw magħha.

Ma nistax ngħid li kien perjodu faċli iżda llum inħares lura bħala wieħed mill-isbaħ perjodi ta' ħajti.

Fażi fejn il-veru jien ġie illiberat u ħassejt sens ta' libertà ġdida.

Stajt inkun jien, stajt ngħaddi kummenti mingħajr ma nibża' li niġi ġġudikat.

Stajt niċċajta dwar il-passat u stajt inkompli f'relazzjonijiet mingħajr ma noqgħod ninħeba.

Fl-aħħar mill-aħħar jien dejjem nimxi bil-mantra ta' 'Those Who Matter Won't Mind, Those Who Mind Won't Matter' jiġifieri dawk li vera jħobbuk mhux ħa jagħtu kas, u dawk li se tagħmlilhom differenza, m'għandekx bżonnhom u tagħtix kashom.

Qatt tgħaġġel fil-proċess tiegħek imma tħallix wisq żmien jgħaddi li jwaqqfek milli tgħix il-ħajja tiegħek b'mod liberu.

Il-ħajja sabiħa wisq meta taċċetta lilek innifsek kif int, int x'int, u timxi 'l quddiem.

U dawk li jħobbuk jibqgħu hemm, dawk li le, jitilqu, imma tibżax, xorta kienu se jsibu raġuni oħra għaliex jitilqu xi darba jew oħra.

Jekk tixtieq taqsam l-istorja tiegħek magħna, anki b'mod anonimu, ibgħatilna fuq info@skoperta.net


Il-kantant Aldo Busuttil għadu kemm nieda kanzunetta ġdida bl-isem ta' Figura t'Identità, miktuba minnu stess u b'kompiżizzjoni ta' Mark Scicluna u Cyprian Cassar.

L-idea għal din il-kanzunetta oriġinat mill-esperjenza li Aldo kellu waqt kampanja li għamel favur l-iskedar u riġenerazzjoni taż-żona tar-Razzet l-Antik tal-Fgura.

"Sfortunatament l-irwiefen kienu qegħdin jonħfu kollha lejn id-distruzzjoni ta' dan il-patrimonju b'riżultat li l-aħħar parti mill-istorja tal-lokal indifnet ukoll.

Għamilt minn kollox biex nipprova ngħaqqad lin-nies tal-post, ħejjejt proposti għall-iżvilupp sostenibbli biex il-Kunsill jiddiskutihom mal-Gvern Ċentrali, avviċinajt Membri Parlamentari iżda kien kollu ta' xejn.

Sibt reżistenza qawwija; minn ħasel idejh, skużi, ħabi ta' informazzjoni, tgħawwiġ tal-fatti, dan kollu indirettament ikkawżat minn mentalità marradija; sirna ngħalqu għajnejna u ferm agħar niġġustifikaw il-qerda ta' l-identita." jgħid Aldo Busuttil.

Għaldaqstant, wara li ma rnexxilux iwassal il-messaġġ tiegħu b'mezzi oħra, bħala wieħed mill-fundaturi ta' Nature Trust Malta, rebbieħ tal-award L-Ambjentalist tas-Sena fl-1998, u kantant lokali, Aldo ħareġ bl-idea li jikteb kanzunetta u jniedi wkoll vidjo mużikali fuq l-għarfien tar-razzett l-antik u l-istorja tal-Fgura bl-għan li jwassal messaġġ qawwi kontra l-mentalità li tiġġustifika l-qerda tal-Wirt Kulturali.

Il-kanzunetta Figura t'Identità hija l-ewwel kanzunetta li huwa kiteb flimkien mal-kompożituri Mark Scicluna u Cyprian Cassar fejn apparti li tirrakonta l-istorja tal-Fgura mill-punto di vista tar-razzett kif ukoll ta' riflessjoni fuq il-mod kif diversi postijiet storiċi fl-irħula qed tittiħdilhom l-iskedar (il-protezzjoni).

Fil-vidjo mużikali jieħu sehem is-Sur Joseph Gouder li huwa wieħed mill-aktar residenti anzjani tal-Fgura li qed jagħti kontribut kbir lejn il-ġbir ta' informazzjoni u ġrajjiet tal-passat fil-lokalità.

Aldo jirringrazzja li kull minn ta sehmu biex dan il-proġett sar realtà.


❤ Għal għexieren ta' snin, smajna dwar l-importanza li nieħdu ħsieb qalbna billi neżerċitaw u nieklu ikel tajjeb għal saħħitna u bbilanċjat.

Imma issa, nafu wkoll li s-saħħa tal-musrana tagħna hija daqstant importanti … u li s-saħħa tas-sistema diġestiva tagħna għandha rwol ENORMI fis-saħħa kardjovaskulari u tal-moħħ tagħna!

L-ammont ta' riċerka li toħroġ f'dan il-qasam huwa pjuttost mill-aqwa, b'sejbiet ġodda prattikament kull ġimgħa.

💪 L-isfida tiegħek din il-ġimgħa hija li tiffoka fuq is-saħħa tal-istonku u l-musrana tiegħek u turihom ftit imħabba żejda!

Ipprova inkorpora kemm jista' jkun minn dawn il-passi fir-rutina tiegħek u ara kemm tħossok aħjar!

Żomm ġurnal biex issegwi r-riżultati tiegħek bin-nefħa, kif torqod, u kif tħossok b'mod ġenerali.

Hawn xi suġġerimenti:

Kul aktar bil-mod!

Dan jgħin lis-sistema diġestiva tiegħek tagħmel xogħolha aħjar.

Barra minn hekk, jgħinek tieqaf tiekol qabel ma tkun mimli zejda, u tibla' wkoll inqas arja (li tnaqqas il-gass).

Agħmel skeda tal-ikel.

Ipprova kul fl-istess ħinijiet kuljum.

Ġismek jaħdem l-aħjar b'rutina regolari.

Ieqaf kul ftit sigħat qabel torqod.

Għal ħafna nies, is-sistema "GI" hija l-iktar attiva matul il-ġurnata.

Ikseb 20-30 gramma ta' fibra kuljum.

Jekk dan huwa aktar milli tiekol normalment, żid bil-mod il-fibra sabiex ma tispiċċax tħossok minfuħ, skomdu u gassuż.

Naqqas l-istress bla bżonn (bħal li tkun tard!).

Ġismek għandu ħafna iktar ħin biex jiddiġerixxi l-ikel meta tkun qed tħossok tensed u stressat.

Agħmel eżerċizzji ta' nifs fil-fond.

Aħseb dwar kif tieħu n-nifs 'l isfel f'żaqqek!

🍲 Probijotiċi.

Ikkunsidra li tiekol yogurt probijotiku bi ftit li xejn zokkor jew supplimenti probijotiċi biex tagħti spinta lill-batterja b'saħħitha fl-imsaren tiegħek.

Jekk trid tieħu suppliment, kun żgur li tistaqsi lit-tabib tiegħek l-ewwel.

⛹🏼 Eżerċizzju.

Li taħdem tgħin lil ġismek iċċaqlaq l-ikel mis-sistema diġestiva tiegħek!

Allura … se tidħol għaliha din l-isfida?

L-istonku u l-imsaren tiegħek (u qalbek!) jirringrazzjawk għal dan.

#wpdevar_comment_1 span,#wpdevar_comment_1 iframe{width:100% !important;} Matthaeus Grasso Kowċ tal-Fitness

Xjentist tal-Eżerċizzju u l-Isport


B'kollaborazzjoni ma' Dr. Adam Ben Rhkissa LL.

D. (Camp Fitness Weight Loss Coach) 1) X'inhuma r-riskji li ġġib magħha l-obeżità, u huwa minnu li min għandu piż żejjed huwa iktar f'riskju li jkollu iktar kumplikazzjonjiet mill-marda tal-Covid-19?

Din il-kundizzjoni tmur lil hinn mill-estetika, iżda hija riskju maġġur għal diversi mard ieħor; bħad-dijabete, kolesterol u pressjoni għolja fid-demm, u kif ukoll mard kardjovaskulari li jista' jwassal għal nuqqas ta' ċirkulazzjoni tad-demm għall-organi vitali, bħall-moħħ, jew il-qalb, u jikkaġuna mard serju, bħall-puplesiji, attakki tal-qalb, jew djuq fl-arterji tas-saqajn.

Kundizzjonijiet oħra fl-għadam, bhall-artrite, jew ċerti tipi ta' kanċer huma wkoll iktar komuni f'nies li jkollhom piż żejjed.

Ilkoll nafu li xi wħud minn dawn il-kundizzjonijiet iżidu wkoll ir-riskju ta' kumplikazzjonijiet mill-Covid-19.

Infatti, huwa wkoll magħruf li ċerti nies li kellhom jiddaħlu fit-taqsima tal-kura intensiva barra minn Malta, minħabba kumplikazzjonijiet tal-marda tal-Covid19, kellhom piż żejjed.

2) X'għandna nagħmlu biex nikkumbattu l-obeżità u nnaqqsu d-diversi riskji assoċjati ma' din il-kundizzjoni?

Sabiex wieħed iżomm baxx il-livelli ta' riskji assoċjati mal-obeżità, għandu jfittex li jitlef il-piż żejjed mill-aktar fis, u jżomm il-BMI (Body Mass Index) tajjeb ta' bejn 20-25.

Wieħed għandu wkoll jevita li jaddotta stil ta' ħajja sedentarja u jżid l-attività fiżika.

Jekk wieħed minn tal-inqas jagħmel bejn 30 – 60 minuta ta' eżerċizzju fiżiku, imqar minn 3 sa 5 ijiem fil-ġimgħa għandu jkun biżżejjed.

Wieħed irid jaddotta wkoll stil ta' ħajja ġdida, fejn jirregola d-dieta tiegħu billi jiekol ikel mhux ipproċessat, li huwa baxx fix-xaħmijiet, u jkun fih iżjed protejini, vitamini u minerali, u kif ukoll jara li jimmodera l-ikkunsmar tal-karboidrati irfinati.

L-aħħar punt li nixtieq inqajjem f'dan ir-rigward huwa li l-obeżità u t-telf ta' piż żejjed, mhijiex xi ħaġa li għandha tiġi trattata mit-tobba biss, iżda din hija kundizzjoni li tirrikjedi l-għajnuna ta' diversi professjonijiet oħrajn, bħall-esperti kwalifikati fid-dieta u n-nutrizzjoni, u kif wkoll 'instructors' tal-eżerċizzju fiżiku.

3) X'inhuma l-benefiċċji tal-eżerċizzju fiżiku fuq saħħitna?

Bla ebda dubju, l-ezerċizzju fiżiku huwa importanti ferm għal ħajja sana, u jista' jgħin milli wieħed jiżviluppa ċerti kundizzjonijiet mediċi.

Infatti, ta' min isemmi wkoll dawn il-benefiċċji relatati mal-attività fiżika:

Il-kontroll tal-piż u l-kompożizzjoni tal-ġisem: Huwa fatt magħruf illi l-eżerċizzju jgħin sabiex wieħed jaħraq il-kaloriji żejda, li jkun kiel minn ikel varju.

Dan sintendi jgħin biex wieħed ikun jista' jżomm piż bilanċjat, jew inkella għal telf ta' piż.

Wieħed ikun wkoll qed inaqqas l-ammont ta' xaħam storjat f'ġismu.

Irqad san: Huwa fatt magħruf illi l-eżerċizzju fiżiku li jkun sar b'mod regolari, matul il-ġurnata, eventwalment jgħin biex wieħed jorqod iktar fil-fond matul il-lejl.

Inqas riskju ta' mard kardjovaskulari: L-eżerċizzju fiżiku jgħin ukoll biex wieħed inaqqas pressjoni għolja fid-demm, kolesterol jew zokkor għoli, u għalhekk wieħed ikollu inqas riskju ta' attakki tal-qalb, jew puplesiji.

Inqas riskju ta' ċerti tipi ta' kanċer: Diversi riċerkaturi jsostnu li wieħed ikollu ferm inqas riskju ta' kanċer tal-musrana, tal-marrara, jew tas-sider jekk wieħed jevita li jaddotta ħajja sedentarja.

Għadam u sistema muskolari: Meta wieħed ifittex li jagħmel eżerċizzju fiżiku regolari, ikun ukoll qed isaħħaħ l-għadam, il-muskoli u kif ukoll, il-ligamenti.

Għalhekk, wieħed ikun qed inaqqas ir-riskju li taqbdu osteoporozi, jew artrite iktar 'il quddiem.

Is-saħħa mentali: Hemm iktar ċans li wieħed iħossu kuntent, jew inqas ansjuż, meta jagħmel l-eżerċizzju regolari, minħabba li dan jgħin biex jistimula r-rilaxxament ta' ċerti kimiki fil-moħħ li jipprevjenju d-dipressjoni.

4) Taħsbu li huwa importanti li fl-aħħar mill-aħħar irid jkollok attitudni pożittiva lejn l-eżerċizzju fiżiku, sabiex iżżomm din l-istil ta' ħajja għal tul ta' żmien?

L-eżerċizzju fiżiku ma jistax jiġi ikklassifikat bħala attività separata minn kull attività oħra li nagħmlu aħna l-bnedmin.

Bħalma l-moħħ huwa indiviżibbli mill-ġisem li jgħix ġewwa fih, bl-istess mod, sa ċertu punt kull attività li nagħmlu hija neċessarjament waħda fiżika.

Matul iż-żminijiet , il- bniedem evolva fil-kapaċitajiet tal-ħidma tiegħu b'rata ħafna aktar mgħaġġla minn dik li evolva biha l-ġisem uman.

Ix-xogħol sar dejjem aktar ta' natura sedentarja u għalhekk ħafna funzjonijjet tal-ġisem bqajna ma nużawhomx jew inkella ftit li xejn nagħtuhom post f'ħajjitna.

Jekk nahsbu ftit nirrealizzaw li minkejja li l- eżerċizzju ta' tip formali bħal pereżempju l- 'kardjo' jew xi forma ta' 'strength training' huma l-aktar żewġ tipi ta' eżerċizzji fiżiċi li se joffrulna benefiċċji meta ninkluduhom fil-ħajja tagħna; ikollna ferm aktar opportunitajiet li niċċaqalqu u nużaw ġisimna minn dik is-siegħa li niddedikaw għall-eżerċizzju formali.

Għandna nistaqsu lilna nfusna mistoqsijjiet bħal "meta kienet l-aħħar darba li mort mixja fit-tul?" jew "għadni niflaħ ninżel kokka?".

Dan mhux biex noħolqu sens ta' dieqa f'qalbna, imma sabiex nirrealizzaw li l-maġġoranza tagħna twelidna u kbirna bill-kapaċità li niċċaqalqu b'dan il-mod.

Minkejja dan kollu, minħabba dieta li konsistentement tinkludi ikel iperkaloriku (li jkun fih aktar kaloriji milli għandna bżonn – fi kliem ieħor: "iħaxxen") u nuqqas ta' moviment; dawn il-modalitajiet tant fundamentali għall-bniedem, tlifnihom!

Il-qalb, il-muskoli u l-ġogi tagħna għandhom bżonn ammont ta' xogħol kuljum biex nibqgħu b'saħħitna.

Fi żminijiet bħal dawn nirrealizzaw li saħħitna hija kollox.

Attitudni pożittiva għandha tkun il-ħaġa li tgħinna nibdew nersqu lejn stil ta' ħajja aktar attiv, però mhijiex kollox.

Bħal kull proċess fundamentali ieħor, stil ta' ħajja attiva biż-żmien għandu jsir proċess naturali għalina.

Għalfejn għandna nkunu immotivati u pożittivi biex nirrealizzaw li bħal ma diġà nfittxu l-ikel u l- ilma, għandna nfittxu li niċċaqalqu?

Għaliex ma nfittxux aktar li niċċaqalqu meta l-ġisem jibda jibgħatilna s-sinjali tal-uġigħ u l- mard li huma evitabbli bl-eżerċizzju?

Jekk nibbażaw proċess neċessarju fuq il- pożittività, mill-esperjenza tiegħi bħala gwida ma' eluf ta' nies; kollox jisfaxxa fix- xejn mal-ewwel intopp li jinqala fil-ħajja.

L- istil ta' ħajja attiva għandu joffrilna l- attitudni pożittiva għad-diffikultajjiet li jkollna fl-aspetti l-oħra tal-ħajja.

Inħobb ngħid "I move, therefore I am."

5) X'inhi d-differenza bejn l-eżerċizzju tat-tip "kardjo" u dak li jintuża għat-"toning"?

U x'inhi l-importanza tagħhom?

L-eżerċizzju magħruf bhala 'kardjo' huwa tipikament attività fejn l-intensità tax- xogħol li jkun qed iseħħ fil-ġisem hija baxxa biżżejjed li tħallina nagħmlu dan l- eżerċizzju għal perjodu aktar fit-tul u li jħaddem primarjament il-qalb u s-sistema respiratorja u għalhekk jissejjaħ 'aerobic'.

Il-ġisem juża ħafna ossiġnu u xaħam bħala enerġija f'dan il-proċess.

Eżempji komuni huma l-mixi, il-ġiri, l-għawm u r-rota b' intensità baxxa sa moderata għal tul ta' ħin.

M'hemmx biss tip wieħed ta' eżerċizzju li jintuża għat-'toning'.

Din il-kelma tiddeskrivi biss ir-riżultat tal-estetika tal- bniedem li jkun laħaq ċertu livell ta' żvilupp fil-muskoli flimkien ma' livell ta' xaħam baxx fil-ġisem.

Normalment huwa neċessarju li nagħmlu xi forma ta' eżerċizzju li joffri reżistenza għall-muskoli u l-ġogi, li jissejjaħ "resistance training" u b'differenza milll-'kardjo', dan juża primarjament iz-zokkrijiet tal-ġisem bħala enerġija u għalhekk huwa tip ta' 'anaerobic training'.

Hemm diversi tipi ta' dan it-training.

Xi eżempji huma "weight training" li juża reżistenza esterna ipprovduta mill-piżijiet tal-ħadid jew inkella b'xi magni jew ħbula u kif ukoll il- ġinnastika u l- 'calisthenics' jew 'bodyweight training' li jużaw il-piż ta' ġisimna stess.

Min ikun 'toned', ħafna drabi jagħmel dan it-tip ta' eżerċizzju f'xi forma jew oħra biex jiżviluppa l-muskoli, għax din hija kwalità essenzjali biex tidher tajjeb.

Bħala metodu sabiex jintlaħaq livell ta' xaħam baxx, jiddependi ħafna fuq it-tip u l- frekwenza ta' eżerċizzju u x-xogħol primarju li jagħmel.

Dan ifisser xi individwi jsibu li bid-dieta u r-'resistance training' biss jirnexxilhom jiksbu r-riżultat komplet.

Oħrajn ikollom bżonn daqxejn ta' spinta billi jżidu ftit 'kardjo' wkoll.

Ma nistax nimmaġina xi bennej jew xi bidwi li wara ġurnata xogħol imur jerfa' l-piż u wara dan kollu jmur jiġri wkoll!

Għaldaqstant, tip ta' eżerċizzju wieħed għal dawn in-nies ikun biżżejjed.

Sfortunatament, ma nistax ngħid l-istess dwar il-maġġoranza tal- popolazzjoni.

Kollha kemm aħna għandna bżonn niċċaqalqu aktar.

Il-'kardjo' huwa importanti ħafna għall- qalb, u nixtieq li kieku nwassal il-messaġġ li d-dieta u xi forma ta' 'resistance training' huma għodda ferm aktar addattati biex noħolqu differenza fil-livell ta' xaħam u l- iżvilupp tal-muskoli.

Għalhekk, iż-żewġ tipi ta' eżerċizzju huma irrakkomandati flimkien ma' dieta bil-kaloriji ikkontrollati, sabiex hekk jintlaħaq l-aktar riżultat konsistenti.

Ideat ta' eżerċizzji sempliċi li jistgħu jgħinu sabiex wieħed jista' jibqa' attiv minn ġo daru stess, waqt l-imxija tal-Covid-19:

Meta' ma nkunux nistgħu nagħmlu l-aktar forma bażika ta' eżerċizzju li dejjem ngħidu li huwa l-mixi, il-bniedem faċilment jista' jkun daqsxejn aktar kreattiv b'ġismu.

Eżerċizzji li nagħmlu bil-piż ta' ġisimna stess dejjem għandhom ikunu adattati għall-kundizzjoni kurrenti ta' ġisimna.

Importanti li ma nħarsux lejn l-eżerċizzju biss bħala parti waħda mill-ġurnata tagħna fejn nagħmlu attività fiżika intensa.

Meta nirreferu għan-"NEAT," li fit- tul jissejjaħ "Non Exercise Activity Thermogenesis;" inkunu qed nagħmlu enfasi ukoll fuq il- moviment kollu li nagħmlu b'ġisimna li ma jissejjaħx formalment "eżerċizzju."

Dan jagħmel l-akbar kontribut ta' kaloriji meta nużaw it-taraġ, nagħżlu li nimxu minflok nużaw il-karozza u nagħmlu xi xogħol manwali d-dar.

Min ibati bi pressjoni għolja, dejjem għandu jkun ċert li din qiegħda f'livell medikament ikkontrollat qabel jibda rutina ta' 'resistance training' u min ikollu piż żejjed dejjem irid ifittex li jagħmel eżerċizzju mingħajr impatt fuq il-ġogi, għalhekk il-ġiri kwazi qatt ma nirrakkomandah bħala l-eżerċizzju primarju biex nonqsu mill-piż.

Minħabba li nqattgħu ħafna mill-ħin tagħna fuq siġġu, dejjem nirrakkomanda li min għandu xogħol sedentarju jagħmel għażla li ma tinkludix ir-rota, sabiex ma nkomplux insaħħu l-iżbilanċ muskolari li jkun diġà preżenti.

Dejjem fejn nistgħu, għandna nfittxu eżerċizzji li jibżgħu għall-ġogi bħal xi użu ta' 'crosstrainer' jew 'elliptical', din il- magna tippermettilna nagħmlu forma ta' 'kardjo' mingħajr ħsara.

Bħala eżerċizzji li joffru reżistenza mingħajr impatt, dejjem nistgħu nirreferu għal xi "Squat" bil-piż ta' ġisimna stess, fejn nitgħallmu kif ninżlu kokka kif suppost u nerfgħu t-toqol bil-muskoli tar-riġlejn u l- "Push Up" li tgħinna nsaħħu idejna, daharna u sidirna.

Dawn l-eżerċizzji tajbin għal min għandu anke xi daqsxejn piż żejjed, għax apparti l-benefiċċju li ma jkunux qegħdin jesponu rwieħhom għall-impatt żejjed, jgħinuhom biex psikoloġikament jiffukkaw fuq dak li jistgħu jwettqu, u mhux fuq dak li ma jistgħux jagħmlu (b'kuntrast ma' attivitajiet intensi oħrajn li jinvolvu ħafna qbiż u ġiri, għalhekk jirrikjedu li min jipparteċipa jkollu piż aktar baxx.)

Hemm skala ta' diffikultà varjata u vasta meta nkunu qed nagħmlu dawn l- eżerċizzji mid-dar.

Meta niġu f'dubju kif għandna nagħmlu xi eżerċizzju partikolari dejjem għandna nibdew mill-aktar verżjoni faċli li nistgħu nitgħallmu.

Eżempju ċar huwa billi nagħmlu l-"Squats" sa fuq siġġu u li nużaw mejda miflok l-art bħala bażi għal idejna għall-"Push Up."

Dejjem għandkom tfittxu l-għajnuna ta' espert fil-qasam u tieħdu parir ta' tabib qabel tibdew kwalunkwe tip ta' rutina ta' eżerċizzju ġdid.

Jekk tixtieq tkompli ssegwi iktar tagħrif dwar is-saħħa olistika, jekk jogħġbok żur u għamel 'like' fuq il-paġna tiegħi ta' Facebook: ×Be Holistically Healthy, MD× | Facebook

Jekk tixtieq ssegwi wkoll il-paġna ta' Camp Fitness, fejn tista' ssib ħafna iktar informazzjoni fuq dieta, nutrizzjoni u eżerċizzju fiżiku, tista' tidħol ukoll fuq dan il-link: Camp Fitness | Facebook

Jekk għandek xi mistoqsijiet li trid tistaqsi jew xi suġġett li tixtieq li nitkellmu dwaru ibgħatilna fuq info@skoperta.net


♻ Kont taf li l-medja Ewropea tipproduċi 2 kilogrammi ta' skart KULJUM?

L-użu tal-iskart hija problema KBIRA u ikkumplikata li taffettwa l-pjaneta kollha.

Pajjiżi aktar sinjuri jibagħtu l-iskart u r-riċiklaġġ tagħhom lejn pajjiżi ifqar b'liġijiet ambjentali inqas stretti.

Kultant dak li nibgħatu għar-"riċiklaġġ" jispiċċa fil-miżbliet.

U xi drabi l-iskart saħansitra jispiċċa fl-oċean, jgħum f'wiċċ l-ilma u jagħmel ħsara lill-ħajja tal-baħar.

Din il-ġimgħa l-isfida tagħna hija li niffukaw fuq it-tnaqqis tal-iskart tagħna (anke l-ammont ta' skart li nibagħtu għar-riċiklaġġ!).

Dan huwa importanti għax is-saħħa ta' darna (id-dinja) taffettwa s-saħħa personali tagħna … u s-saħħa tal-ġenerazzjonijiet li ġejjin!

Vantaġġ mhux mistenni li nnaqqsu l-iskart tagħna?

Tiffranka ħafna ħin u flus … u huwa wkoll tajjeb għal saħħtek stess (mhux biss tal-pjaneta!)

Hawn huma biss ftit pariri biex tibda:

🔥 Meta tagħmel xirja, aħseb dwar l-ippakkjar tal-prodott QABEL tixtrih.

Agħmel pjan qabel ma tixtri.

🥤 Ieqaf ixtri fliexken tal-ilma tal-plastik … aqleb għal flixkun tal-ilma mingħajr BPA.

⚡ Aqleb għall-kontenituri tal-ħġieġ għall-ħażna tal-ikel tiegħek.

🥙 Ġib l-ikel tiegħek għax-xogħol f'kaxxa tal-ikel li tista' terġa' tintuża.

🥫 Ipprova evita li tixtri ikel li jiġi f'pakketti jew f'porzjonijiet ippakkjati individwalment.

🥦 Ħu basket miegħek li tista' terġa' tuża' kull meta tmur tixtri.

👚 Uża ħwejjeġ qodma għal ċraret tat-tindif tad-dar, minflok paper towels.

Int se tidħol għal din l-isfida?

#wpdevar_comment_1 span,#wpdevar_comment_1 iframe{width:100% !important;} Matthaeus Grasso Kowċ tal-Fitness

Xjentist tal-Eżerċizzju u l-Isport


Wara li rebħet unur prestiġjuż fil-Ġermanja, id-dokumentarju Kużra iwassal lil Lara Azzopardi biex tirbaħ unur ieħor, din id-darba fl-Istati Uniti.

Dan id-dokumentarju li jitratta dwar delitt f'Malta f'Malta li seħħ madwar 150 sena ilu u kien proprju l-ewwel delitt li kien jinvolvi każ ta' stupru.

B'direzzjoni u produzzjoni tagħha stess Lara ippreżentat salm id-dokumentarju sentejn ilu bħala parti mill-Masters fl-istudji tal-films fl-Università ta' Malta.

Minħabba nuqqas ta' riżorsi u testijiet forensiċi li kien hemm dak iż-żmien, ħafna punti dwar dan id-delitt mhumiex ċari għaldaqstant minkejja li s-sentenza nqatgħet, ma nistgħux inkunu ċerti dwar min kien verament li qatel lil Duminka Galea, tfajla ta' 18-il sena magħrufa bħala Kużra.

Dan il-film intwera wkoll f'diversi pajjiżi internazzjonali.

Nawguraw lil Lara aktar suċċessi għall-futur.


Permezz ta' filmat li ttella' fuq il-paġna ta' Xarabank ftit tal-ħin ilu, Peppi esprima l-ħsibijiet tiegħu dwar liġi li qiegħda tigi diskussa bħalissa fil-Parlament.

Huwa jgħid li b'din il-liġi hekk kif inhi maħsuba u li jsejħulha liġi tal-ugwaljanza, bażikament se tkun tinvolvi proċess fejn wara li jitilgħu d-deputati bil-voti, jiddaħħlu 12-il mara oħra li ma jkunux ġew eletti.

Fi kliem Peppi dawn in-nisa se jidħlu fil-Parlament "flok mill-bieb, mill-ventilatur".

Jisħaq b'konvinzjoni li dan huwa insult lejn in-nisa Maltin u Għawdxin kollha.

Fid-diskors tiegħu Peppi jsemmi uħud min-nisa li kisbu s-suċċessi tagħhom kemm fil-Parlament Malti u anki dak Ewropej bil-kapaċitajiet tagħhom u ma kellhom bżonn l-ebda imbuttatura.

Jgħid ukoll li l-problema hija li n-nisa ma joħorġux għaliex skont hu l-Parlament innifsu mhuwiex tajjeb la għan-nisa u lanqas għall-irġiel; mhuwiex tajjeb għall-familji.

Peppi jaqsam l-opinjoni tiegħu li l-Membri Parlamentari għandhom ikunu full-time u għandhom jingħataw paga tajba ghax dan qed iwassal biex il-ħajja parlamentari ma tkunx kompatibbli ma' dik familjari.

Jemmen ukoll li d-deputati għandhom ikollhom assistent jew assistenta full-time magħhom.

Jgħid ukoll li l-Gvern għandu jissussidja uffiċini fid-distretti.

Peppi jappella biex isiru dawn l-affarijiet li semma għaliex jemmen li b'hekk jiffaċilitaw id-deċiżjoni, partikolarment tan-nisa, li joħorġu għall-politika u jkun hemm aktar kandidati nisa.

Jikkonkludi l-filmat billi jisħaq li din il-liġi se taffettwa wkoll lin-nisa li hemm fil-Parlament bħalissa fl-elezzjoni li ġejja, għaliex wieħed jista' jħeġġeġ biex jivvutaw aktar lill-irġiel peress li jkun hemm il-possibilità li n-nisa jistgħu jitilgħu mingħajr il-bżonn tal-voti.


Permezz tal-filmat tal-lum se nitgħallmu fost oħrajn il-ġranet u x-xhur bil-lingwa tas-sinjali Maltija.

Filmat minn Petra Bezzina Wettinger Ringrazzjamenti lill-assoċjazzjoni Persuni Neqsin mis-Smigħ, partikolarment lill-President Annabelle Xerri u Petra Bezzina Wettinger.


Numru ta' personalitajiet tant magħrufa magħkom is-segwaċi qasmu ma' skoperta.net xi jfissru għalihom il-klieb tagħhom.

Wara sigħat twal ta' filming jew xi rehearsal, dawn l-atturi jsibu l-klieb tagħhom jistennewhom biex jilqgħuhom b'ħafna ferħ u mħabba.

Patrick Tanti: Laika għalija tfisser ħafna.

Timlili l-ġurnata bl-imħabba tagħha u jien dejjem nagħmel l-almu tiegħi biex filwaqt li ma nfissidhiex iżżejjed li nħassarha, nara li ma jkun jonqosha xejn.

Nippjana l-ġurnata b'tali mod li ntiha kemm jista' jkun ħin u attenzjoni.

Kieku mingħajrha naħseb niżen xi 2 kilos iktar għax bis-saħħa taghha noħroġ nimxi mill-inqas nofs siegħa kuljum.

Inħobbha ħafna!

Ryan u Maria Galea: Chloe ilha magħna għal dawn l-aħħar 12-il sena.

Ir-Reġina tad-dar!

Tqatta' ħafna ħin magħna, neħduha kważi kullimkien għax toqgħod u tħobb toħroġ.

Għandha diversi laqmijiet bħal Fifi, Bubi, Baby Bear, Amorucca u iżjed!

Charles Sammut: P-Jay (kelb bajdani) Noori (kelba samranija – isimha jfisser my light jew my fire).

Żewġt iklieb li serqu l-qlub minn Sqallija fejn kienu klieb mitluqin.

Issa Re u u Reġina.

It-tnejn iħobbu l-fsied u l-mixi huwa l-isport favorit tagħhom.

Id-dar baħħ mingħajrhom.

Hermann Bonaci: Lil Layla ħabbejtha mal-ewwel darba li rajtha meta kellha biss 4 ġimgħat u ngħid is-sew kelli ġenn biex infittex inġibha għandi imma ma stajtx għax kelli nistenna sakemm ikollha 8 ġimgħat.

Meta wasal iż-żmien u mort għaliha, għannaqtha waħda kbira miegħi u wegħdtha li se nieħu ħsiebha daqs li kieku kienet waħda mit-tfal tiegħi.

Illum li għandha 3 snin u ftit ġimgħat neħodha miegħi kullimkien kuljum, anke x-xogħol tiġi miegħi u saħansitra għandha s-sodda tagħha fl-istess kamra tas-sodda matrimonjali tagħna.

Dan is-Sajf saret mamà għall-ewwel darba fejn kellha sitt iġriewi: Max Cooper, Cloe', Zoe' Hue' u Simba li llum kollha qiegħdin għand familji tajba.

Kultant jiġu jiltaqgħu magħha wkoll.Biss ma nistax ma' nżidx li l-aktar ħaġa li tħobb hija, tilgħab bil-ballun, tilgħab bil-ballun u tilgħab bil-ballun….ma tieqafx kieku ttiha ċ-ċans.

Din hija Layla l-kelba tiegħi tar-razza Border Collie li tant inħobb – il-ħabiba leali ta' dejjem.

Lydia Portelli: Tilly ġiet f'ħajti bla ħsieb meta kellha sena u nofs.

Inħobbha immensament u qisha d-dell tiegħi.

Nipprova neħodha kullimkien miegħi u jiddispjaċini li għad hawn postijiet li ma jiħdux gost bl-annimali.

Nixtieq li kull kelb isib l-imħabba li sabet Tilly.

Jien inħobb il-klieb kollha, imma ovvjament inħobb aktar lill-klieb tiegħi.

Il-klieb kollha li kelli mlewli ħajti b'imħabba pura u ferħ.

Jimlew vojt li qatt ma kont taf li kellek.

Joseph Agius: Lellina u Pina , aħwa u fid-29 ta' Jannar jagħlqu sena.

Ħmistax-il ġurnata wara li twieldu mietet ommhom u konna nisquhom aħna kull 3 sigħat.

Irnexxielna nsalvawhom u allura l-bond inħossuh ħafna aktar minħabba li għaddew minnu.

Darrejthom l-idejn u spiċċaw li jkunu jridu jitilgħu fuq kulħadd.

Inħobbhom ħafna u jnessuni kollox.

Clive Piscopo: Siri hija l-beagle imqarba tal-familja … jew aħjar, ir-Reġina tad-dar.

L-għaxqa tagħha torqod, tiekol, tikkummiedja, u terġa' tiekol.

Għajnejha jkellmuk.

Imlitilna d-dar b'ħafna mħabba, fsied u praspar.

Fabian Scerri De Carlo: Sky ġie salvat 11-il sena ilu minn għalqa fl-Imqabba.

Huwa ta' razza mħallta, chihuahua u fox terrier.

Minn dakinhar ġejna ippremjati b'imħabba pura mingħajr kundizzjonijiet.

Analise Mifsud: Ma nafx x'nagħmel mingħajr Russell tiegħi!

Isebbaħli ħajti u jimla kull ġurnata b'imħabba u ħlewwa kbira.

Kelb intelliġentissimu illi fih insib l-aqwa ħabib tal-qalb tiegħi.

Ħames snin ta' mħabba bla kundizzjoni… Ħames snin jorqod u jqum miegħi… Ħames snin jarani sejjer għax-xogħol kull filgħodu… Ħames snin kuljum jilqagħni lura d-dar b'ferħ li ma tistax tispjegah… Ma nafx kif għext qabel ma ġie hu… Ma rridx naħseb fil-mument meta xi darba għad ninfirdu.

Kurt Castillo: Figaro (L-abjad) u Othello (L-iswed) qishom aħwa, jaqbdu ma' xulxin però ma joqgħodux mingħajr xulxin!

Ħajjitna xi ftit jew wisq iddur madwarhom u ħafna deċiżjonijiet u pjanijiet jinvolvu lilhom.

Meta kont tifel qatt ma kellna pet però issa ma nimmaġinanix mingħajrhom.

Ħafna mħabba bla kundizzjoni – dejjem ferħanin li jarawni, dejjem jistennewni niġi lura d-dar, dejjem jagħtuni bonġu ħelu.

Veru nixtieq li kont dik il-persuna li jaħsbu li jien il-klieb tiegħi!

Abigail Mallia: Kaya (labrador), Wendy (tal-kaċċa) u Reggie (l-iswed bil-hoodie).

Il-klieb ġabu bidla kbira f'ħajti… għallmuni kif nieħu l-ħajja iktar bil-mod, kif naqta' mix-xogħol pereżempju, u kif ngħix il-mument.

Ma nistax nimmaġina ħajti mingħajr il-klieb, u kabbruli l-imħabba li għandi lejn l-annimali kollha, u n-natura.

Il-kelb hu wieħed mill-aqwa ħbieb li jista' jkollu l-bniedem.

Jien inkellimhom qishom ħbieb tiegħi, għalija huma parti mill-familja.

Ħafna drabi meta jkollok kelb issir tħobb l-annimali kollha u nemmen li għandna ħafna x'nitgħallmu minnhom.

Kim Dalli: Pip huwa l-mimmi t'għajnejja.

Avolja propju llum għalaq 11-il sena, għalija baqa' dik il-kobba suf li kont ġibt lura fl-2010.

Huwa sors ta' imħabba inkredibbli, kif ukoll sors ta' wens.

Li nqatta' l-ħin miegħu huwa ta' terapija fih innifsu u dejjem inkun ħerqana li narah u nfissdu ftit.

Ivan u Simone De Battista: Wara żewġ subien, u ċertu perjodu ta' snin b'qattusa d-dar, waslet Chloe , illi nħossu li qisu daħal membru ieħor ġdid fil-familja – it-tifla ċ-ċkejkna.

Ġabet sett ta' rigali magħha, fosthom imħabba bla qies u ferħ inspjegabbli.

Is-sbuħija ta' din il-kelba Shi Tzu, li aħna qatt ma għaddejna minnha għaliex qatt ma kellna klieb tal-ebda razza d-dar, hija l-istennija u l-ferħ ta' ġenn li jaqbadha meta tilqa' membru li ma jkunx id-dar.

Huwa mument li jiġġedded kull darba li wieħed minnha jasal lura d-dar.

Ħafna drabi d-diskors jaqa' fuqha, u t-tfal jilgħabu ħafna magħha.

Hija maħbuba mhux biss minnha, imma wkoll mill-familji tagħna għaliex hi tilqa' lil kulħadd u tifraħ b'kulħadd.

In-nanniet għalihom, hija l-mimmi t'għajnejhom, u sikwit jtennu kemm daħlet f'qalbhom u qed tħalli t-timbru ċkejken tagħha.

Nemmnu li l-klieb huma rigal sħiħ mingħand Alla lill-bniedem, sabiex jagħti l-wens u l-imħabba li kultant, anqas il-bniedem stess mhu kapaċi jagħtiha.

M'hemmx kundizzjonijiet fl-imħabba tagħhom!

Fil-ġimgħat li ġejjin ħa nkomplu nlaqqgħukom ma' aktar personalitajiet u l-pets tagħhom!


Il-pjanta tal-pothos hija meqjusa minn ħafna bħala mod tajjeb ħafna biex tibda tieħu ħsieb il-pjanti tad-dar, dan għaliex il-kura bażika tal-pothos hija faċli ħafna, purifikatur tal-arja u tikber malajr.

Dawn il-pjanti jistgħu jgawdu minn firxa wiesgħa ta' ambjenti.

Imorru tajjeb f'dawl qawwi indirett kif ukoll f'dawl baxx u jistgħu jitkabbru f'ħamrija niexfa jew f'vażuni tal-ilma.

Jikbru tajjeb ħafna f'ħamrija rikka fin-nutrijenti, imma jmorru tajjeb ukoll f'ħamrija b'inqas nutrijenti.

Min-naħa l-oħra, il-Pothos n'Joy hija varjata ħafna bl-abjad, jistgħu jew ma jikbrux daqshekk f'dawl baxx jew jistgħu jitilfu l-variegazzjoni tagħhom jekk id-dawl ikun baxx wisq.

Il-partijiet ħodor tal-weraq biss jistgħu jagħmlu l-enerġija għall-pjanta, allura trid tkun kapaċi tikseb biżżejjed dawl għall-enerġija inkella t-tkabbir tagħha jonqos jew il-weraq jikkumpensaw għan-nuqqas ta' dawl billi jsiru aktar ħodor.

Cuttings tal-Pothos jistgħu jinqatgħu faċilment minn pjanta matura u jkollhom l-għeruq fil-ħamrija bi ftit għajnuna ta' trab tal-għeruq jew sempliċement tqiegħdhom fl-ilma għal xi jiem.

Tista' tagħżel li żżommhom fl-ilma minflok imħawla mill-ġdid fil-ħamrija.

Filwaqt li l-pjanti tal-pothos huma faċli biex tieħu ħsiebhom, importanti li tkun konxju li huma velenużi.

Għalkemm rarament fatali, il-pjanta tista' tikkawża irritazzjoni u remettar jekk tiġi inġerita minħabba l-fatt li fiha ossalati tal-kalċju.

Jekk għandek xi mistoqsijiet dwar dawn il-pjanti u oħrajn, ibgħatilna fuq info@skoperta.net

#wpdevar_comment_1 span,#wpdevar_comment_1 iframe{width:100% !important;} Roxanne Gauci Taliana Kontributriċi


Angelo Caruana, Pierre Farrugia u Vince Bonello Pukka, grupp ta' tliet persuni li qiegħdin iduru Malta u jagħmlu diversi avventuri bħal trekking, abseiling, kayaking, cylcing, caving u jesploraw irkejjen prezzjużi li ħafna minn lanqas biss nafu li jeżistu!

Għamlu kuntatt ma' skoperta.net fejn qasmu magħna l-aħħar avventura li għamlu, u li huma jqisuha bħala waħda speċjali u l-isbaħ li kellhom s'issa.

Din id-darba kien imiss li jesploraw Għar il-Friefet li jinsab ġewwa Birżebbuġa.

Mill-ftit informazzjoni li rnexxielhom isibu minn fuq l-internet, Għar il-Friefet ġie iffurmat matul is-snin, huwa maqsum fuq żewġ livelli, u kif jindika sew mill-isem huwa għar fejn kienu jgħixu l-friefet il-lejl.

Permezz ta' mappa li sabu minn fuq l-internet, setgħu jiskopru passaġġi u daħliet, ħafna minnhom dojoq u baxxi mimlijin tajn, li minnhom kellhom jgħaddu biex jesploraw dan l-għar.

Fil-filmat li tellgħu fil-YouTube Channel tagħhom ta' din l-avventura, wieħed jista' jinnota li qagħdu attenti ħafna biex ma jagħmlux ħsara l-eko-sistema ta' dan l-għar, kif ukoll minħabba li skont informazzjoni li ngħataw, hemm ċerti dud li jinstabu hemmhekk biss.

Spikkat ukoll l-importanza li wieħed ma jżurx postijiet bħal dawn waħdu, għaliex ċerti daħliet ikunu aktar diffiċli u perikolużi minn oħrajn u bil-fors irid ikollok għajnuna ta' xi ħaddieħor biex tgħaddi minnhom.

Minn informazzjoni li rnexxielhom jakkwistaw indikat ukoll il-possibilità li x'imkien f'dan l-għar hemm passaġġ li jagħti għal Għar Dalam.

Minkejja li mhijiex facli biex wieħed jesplora post bħal dan minħabba li fih diversi karatteristiċi partikolari, din l-avventura kienet waħda ta' suċċess.

"Meta ngħidu nesploraw, litteralment peress li ma sibna l-ebda filmat dwaru, kull ma sibna naqra informazzjoni fuq l-internet.

Kellimna lis-Sindku u l-Kunsill ta' Birżebbuġa u l-għajnuna li sibna mingħandhom kienet iċ-ċavetta biex seta' jirnexxilna nagħmlu din l-avventura." jgħidulna.

Jappellaw ukoll li minbarra li wieħed għandu jieħu ħsieb is-sigurtà tiegħu nnifsu meta jżur postijiet bħal dawn, għandu wkoll igawdi dan il-wirt prezzjuż filwaqt li joqgħod attent li ma jagħmilx ħsara.

Segwi l-vjaġġ ta' din l-avventura permezz ta' dan il-filmat:


Dan it-torri jifforma parti mid-difiża tal-kosta Maltija li nbniet fi żmien il-Kavallieri.

Kienu tliet Gran Mastri li bnew dawn it-torrijiet madwar Malta kollha.

L-ewwel wieħed kien il-Gran Mastru Wignacourt , warajh kompla Lascaris u spiċċahom De Redin .

Il-Gran Mastru Lascaris bena b'kollox 9 minn dawn it-torrijiet u dak magħruf bħala Torri Sant Agata jew it- Torri l-Aħmar fil-Mellieħa.

Dan ta' Wied iż-Żurrieq magħruf bħala Torri Xutu huwa wieħed minn ta' Lascaris.

Dawn it-torrijiet ingħaqdu fid-difiża tal-kosta mall-ħames Kastelli li kien diġà bena qablu l-Gran Mastru Wignacourt.

Iktar trad fl-istorja nsibu li l-Gran Mastru De Redin bena 13-il torri ieħor biex għaqqad kompletament id-difiża kostali ta'postijiet strateġiċi tal-gżira ta' Malta.

Minn żmien għal żmien kienu nbnew ukoll numru ta' torrijiet fil-gżira t'Għawdex biex ukoll jgħassu fuq il-kosta ta' din il-gżira.

Dak li naraw fuq Kemmuna huwa wieħed minn dawk li bena Wignacourt.

It- Torri Xutu jiddefendi id-daħla ta' Wied iż-Żurrieq kif ukoll id-daħla ta' Wied Babu.

Dan it-torri għandu kuntatt viżiv mat-torri tal-Ħamrija li jinsab viċin it-tempju tal-Imnajdra u fuq in-naħa l-oħra jagħmel kuntatt viżiv mat-torri tal-Wardija fil-limiti taż-Żurrieq.

Għal ħafna żmien dan it-torri kien iservi bħala għassa tal-pulizija għal Wied iż-Żurrieq imma riċentament dan ġie restawrat u llum jinsab taħt il-kustodja ta' Din l-Art Ħelwa .


Għamilt mossa lil Maggie u ntfajna mal-bar.

Oħroġ il-għaġeb, rajt lil Maggie qisha naqra aġitata.

Donnha ma kinitx qiegħda f'postha.

"Xi ġralek sbejħa?" staqsejtha jien, hekk kif xtrajt flixkun vodka u bdejt inferra fit-tazza tiegħi u tagħha.

"U le xejn………imma qiegħda ninkwieta minħabba li smajt fuq it-televixin biex ma nixorbux u nsuqu…….." qaltli b'leħen baxx, bilkemm jinstemà.

"U ejja………Maggie………..ser tibqa' sejra biha din?

Mhux diġa ddiskutejniha?

Toqgħodx tinkwieta…….!"

U dak il-ħin, ġew madwarna xi għaxart iħbieb tiegħi minn tax-xogħol u lanqas ħallewni nkompli nkellimha!

Billi kienu man-nisa tagħhom, dawk marru jitkellmu ma' Maggie u jiena ħassejtni komdu nkompli magħhom.

U flixkun iġib ieħor.

U ieħor.

U anke ieħor.

U xrobna………… Xrobna sew…………… Ngħidilkom il-verità, fl-aħħar parti tas-serata, hekk kif kienu ilhom li qagħdu jgħoddu l-bidu tas-sena l-ġdida xi sagħtejn jew anke aktar, ma bqajtx nara sew sal-aħħar.

Donnu ċ-ċpar kien beda jtappanli l-viżta tan-nuċċali tad-ditta li kelli quddiem għajnejja.

Ħarist lejn Maggie u rajtha titkellem man-nisa ta' sħabi u tħares lejja minn taħt.

Wiċċha kien donnu qed idur quddiemi.

"Qalbi……" rajt xufftejha jgħiduli bilmod.

Lanqas kont rajtha ġejja ħdejja!

Għorokt ftit għajnejja u ħarist lejha.

Ma kontx qed naraha ċara.

"Immorru ta……..imma mhux issa……" weġibtha, inħossni kemmxejn imqareb u nħares lejn il-flixkun tal-whisky li kont qed nixrob minnu.

Dawk l-imgħarrqin ta' sħabi kienu ħalltu x-xorb u kien ħadni sew!

"Eric…….qed tinkwetani…….." qaltli.

"U le, pupa, tinkwieta xejn, sabiħa tiegħi!" komplejt ngħidilha.

U biex inkun għidt kollox, ġebbidna sagħtejn oħra.

U ngħidilkom li lil sħabi kont qed narahom għoqda sħiħa.

"Tiflaħ issuq?" staqsietni Maggie, kemmxejn inkwetata hekk kif ratni qed inkaxkar kemmxejn saqajja sakemm wasalna ħdejn il-karozza.

"U ma tafx!" weġibtha, nidħaq bija nnifsi.

Kemm kont ħadt gost!

Imma din li rasi kienet qiegħda ddur, kienet qed iddejjaqni mhux ftit!

"U ejja……….."

"Tridx inċempel lil xi ħadd jiġi għalina?" staqsietni.

Jien kont se nsuq lura.

Il-ġimgħa d-dieħla…..ir-raba' u l-aħħar parti ta' dan ir-rakkont…

#wpdevar_comment_1 span,#wpdevar_comment_1 iframe{width:100% !important;} Sharon Calleja Awtriċi


Trid niżfnu llejla fid-dawl fiddien? jew forsi llum qed tħossok għajjien? il-mużika li bdiet m'għażilnihiex 'mma se tibqa' għaddejja ma tistenniniex ħaddanni miegħek la titlaqnix f'widnejja fesfisli u għidli fhimtnix.

#wpdevar_comment_1 span,#wpdevar_comment_1 iframe{width:100% !important;} Elaine Gauci Scerri Awtriċi


Għandek bżonn: (Għal 3 persuni) Sitt nofsijiet tas-sider tat-tiġieġ Mgħarfa tursin frisk Mgħarfa oregano Mgħarfa hot paprika Mgħarfa sweet paprika Raxxa Bżar Mgħarfa żejt taż-żebbuġa 600g għaġin Cellentani mgħolli 'al dente' 200g faqqiegħ imqatta' Basla mqatta rqiqa Kuċċarina tewm imqatta' fin 100ml inbid abjad 50g tadam imqadded imqatta' 200ml stokk tat-tiġieġ 200ml krema friska Mgħarfa ħabaq frisk imqatta' 50g pecorino maħkuk 50g parmesan maħkuk 50g mozzarella maħkuk

Nota: Peres li din ir-riċetta fiha xi ingredjenti milħin, jien ma nżidx melħ waqt it-tisjir.

Ħallat iż-żejt taż-żebbuġa mat-tursin, l-oregano, il-hot paprika, is-sweet, u l-bżar.

Idlek din it-taħlita fuq l-isdra tat-tiġieġ sakemm ikunu miksija sew.

F'taġen fond 'nonstick' aqli l-isdra tat-tiġieġ sakemm ikunu msajjrin kompletament (madwar 8 minuti fuq kull naħa).

Neħħi t-tiġieġ mit-taġen, aqta' kull biċċa sider fi flieli ħoxnin, u warrabhom f'post sħun sakemm tlesti l-kumplament tat-tisjira.

Fl-istess taġen, aqli l-basla, it-tewm u l-faqqiegħ sakemm tara li rtabu.

Żid l-inbid u ħallih itektek għal ftit minuti sakemm l-inbid jevapora.

Żid it-tadam l-imqadded, l-istokk tat-tiġieġ u l-krema friska.

Ħawwad fuq nar baxx sakemm ikun ħa jiftaħ jagħli.

Żid it-tliet tipi ta' ġobon u ibqa' ħawwad fuq nar baxx ħafna sakemm il-ġobon kollu jinħall.

Żid iċ-cellentani u l-ħabaq u ħawwad sakemm l-ingredjenti kollha jitħalltu sewwa.

Aqsam l-għaġin f'porzjonijiet fil-platt, u servi b'sider tat-tiġieġ imfellel fuq kull platt.

L-ikla t-tajba 🙂

Jekk għandek xi mistoqsijiet dwar din ir-riċetta u oħrajn, ibgħatilna fuq info@skoperta.net

#wpdevar_comment_1 span,#wpdevar_comment_1 iframe{width:100% !important;} Jackie Busuttil Kontributriċi


L-ADHD spiss tibqa' fl-età adulta wkoll.

Is-sintomi jistgħu jidhru differenti f'età ikbar.

Pereżempju, fl-adulti, l-iperattività tista' tidher bħala ċaqliq estrem jew li jgħajju lil ħaddieħor bl-imġieba tagħhom (xi drabi din l-enerġija tista' tiġi internalizzata u tista' tinħass kontinwament iżda tista' ma tkunx tidher għall-oħrajn).

In-nuqqas ta' attenzjoni tal-ADHD fl-adulti tista' tidher f'li qishom dejjem iħallu għall-aħħar, jitħabtu biex ilaħħqu mal-iskadenzi, donnhom ma jisimgħux l-istruzzjonijiet, jew tqassim tal-ħin ħażin għall-ippjanar biex jitlestew il-kompiti li jwassal għal diffikultajiet biex jitlaħħqu l-iskadenzi.

Preżentazzjoni f'daqqa : turi s-sintomi taż-żewġ kriterji: in-nuqqas ta' attenzjoni u l-iperattività u l-impulsività Preżentazzjoni predominantement b'nuqqas ta' attenzjoni : turi s-sintomi ta' nuqqas ta' attenzjoni, iżda mhux l-iperattività u l-impulsività Preżentazzjoni predominantement iperattiva-impulsiva : turi s-sintomi taliperattività u l-impulsività, iżda mhux in-nuqqas ta' attenzjoni.

Is-sintomi tal-ADHD jistgħu jinbidlu maż-żmien.

L-ADHD huwa disturb fuq spettru: ħadd mhu l-istess!

L-ADHD jista' jinbidel f'mumenti differenti tal-ħajja tan-nies!

Informazjoni mogħtija lilna mill-organizzazzjoni ADHD Malta.


Nitkellmu mal- Prof. Andrew Azzopardi Bi pjaċir niżvelaw li l-Prof.

Andrew Azzopardi se jkun ukoll qed jikkontribwixxi fuq skoperta.net.

X'ġiegħlek tagħżel din il-professjoni?

Jien dejjem ridt nuri li tista' tgħallem anke kunċetti tqal imma fl-istess ħin l-istudenti jieħdu gost.

Jien kont niddejjaq ħafna fil-klassi għax il-lezzjonijiet kienu boring għalhekk ridt insir lettur biex ma nkunx boring għax l-istudenti jiddejqu jekk aħna ma nkunux ippreparati u mhux għax tort tagħhom.

X'inhu l-akbar sodisfazzjon tiegħek?

Kull darba li naqla' kontroversja biex minnha joħroġ it-tajjeb.

Liema kwistjonijiet tħoss li l-aktar għad hawn stigma dwarhom u li hemm bżonn li nitkellmu aktar dwarhom?

Is-suwiċidju fost l-aktar – kwistjoni serja ħafna li ħadd mhu jitkellem dwarha.

Wieħed mit-tort huwa tal-mudell ekonomiku li qed nużaw qed iġib lin-nies fix-xifer u m'aħniex nagħtu kas ta' xejn u mhux inwieżnu biżżejjed lil xulxin.

L-edukazzjoni u d-djalogu huma biżżejjed għal tibdil fil-mentalità?

Le, trid il-flus għal riċerka empirika, ħalli permezz tad-data inkun nistgħu nagħmlu policy decisions tajbin.

Fuq liema kriterji għandha tkun ibbażata riċerka dwar kwistjonijiet li jaffettwaw il-ħajja tan-nies?

Fuq il-vuċi tan-nies.

Irridu nibdew mingħandhom stess.

Storja li sirt taf permezz tal-professjoni tiegħek u li ħalliet impatt fuqek personali.

Kull darba li nara xi lil ħadd li jħossu ferħan tkun l-akbar ferħa tiegħi.

Meta xi ħadd javvanza fil-karriera, isib lil min iħobb, jirnexxilu f'xi life achievement – dik tkun rebħa.

Lil hinn mill-professjoni, min hu Andrew Azzopardi?

Inħobb ħafna l-kelb tiegħi Dante u l-qattusa Phoebe (qishom it-tfal tiegħi), għandi żewġt itfal Karl – 24 u Caire 22 u miżżewweġ lil Sue għal 25 sena.

Jien xandar fuq 103 Malta's Heart fejn kull nhar ta' Sibt ikolli programm ta' ġrajjiet kurrenti u nikteb opinion fuq il-Malta Indpt kull ġimgħa.

Noqgħodu Ħaż-Żebbuġ u l-ors tiegħi nara lit-tim favorit tiegħi Southampton FC – il-bqija ngħaddi l-ħin naħdem, li hi l-passjoni u l-passatemp tiegħi.

Kemm hu importanti l-irwol ta' ġurnalist?

Ħafna importanti l-vox popoli.

Jaffettwak il-fatt li dak li tgħid jista' jiġi interpretat ħażin?

La titkellem fuq il-public domain trid toqgħod għaliha mbagħad.

X'tixtieq li twassal permezz tal-kontribuzzjoni tiegħek fuq skoperta.net?

La rrid ngħallem.

La rrid lill-udjenza bilfors taqbel.

Irrid naqsam ħsieb imbagħad kulħadd, jekk irid, jagħġnu fil-forma li jridu hu jew hi.

#wpdevar_comment_1 span,#wpdevar_comment_1 iframe{width:100% !important;} Roberta Magri Direttriċi u Editriċi


Grazzi ħafna tar-rispons kontinwu tagħkom.

Napprezzaw ukoll meta intom tistaqsuna għal suġġetti li jinteressawkom..

Fil-fatt xi ħadd tkellem magħna dwar kemm mhijiex faċli meta naraw lil xi ħadd li nħobbu jissielet ma' problemi ta' saħħa mentali u probabbli ninfixlu u ma nkunux nafu kif se nkunu hemm għalih.. u għalhekk għażilt li llum nitkellem dwar dan..

Kulħadd huwa differenti u allura m'hemmx xi formola partikolari kif nistgħu nsolvu l-problema, però dejjem hemm strateġiji li jistgħu jgħinuna biex inkunu ta' sapport fejn nistgħu, u kemm nistgħu..

Ejjew naraw dawn il-punti flimkien..

Niskopru x'inhi l-problema..

Jista' jkun li jkun hemm dijanjosi ċara li tkun maħruġa mingħand psikjatra u jista' jkun li l-imġieba u l-attitudni tal-persuna tkun waħda partikolari jew mhux tas-soltu u kważi kważi tkun inkwetanti…u allura nindunaw li l-affarijiet mhux qiedgħin sew..

Pereżempju meta naraw li l-persuna qed tinqata' jew tiġġieled ma' kulħadd, problemi partikolari l-iskola, fuq il-post tax- xogħol jew anke f'attivitajiet soċjali u xi drabi wkoll bidliet drastiċi fl-ikel u fl-irqad..

Dawn il-punti jistgħu juruna li l-persuna għaddejja minn żmien diffiċli u tajjeb li nkellmu professjonist biex jekk nirrealizzaw li dak li jkun jkun qed ibati minn problemi ta' saħħa mentali nkunu nistgħu niffaċċjaw il-problema mill-aktar fis possibli…

Naraw kif se niffaċċjaw il-problema ..

Dan hu pass importanti u kważi kważi wieħed mill-aktar diffiċli.

Infatti kif se nibdew il-konverżazzjoni tagħmel differenza kbira…

Ħaġa importanti hi li nuru lill-persuna li aħna qiegħdin hemm biex nisimgħuha u mhux biex nagħtu parir jew ġudizzju ta' kif qed tħossha..

Nistgħu nibdew id-diskors billi ngħidulha..

"Jien inkwetat/a għalik … u ninsab hawn biex nisimgħak…"

M'għandniex nitkellmu " għax inti hekk… jew għandek tagħmel hekk" għax li jiġri hu nispiċċaw noħonqu lill-persuna milli tesprimi l-emozzjonijiet tagħha minflok ngħinuha titkellem..

Nistgħu ninkoraġġixxu lill-persuni jitkellmu ma' professjonist billi ngħidulhom li min hu b'saħħtu jitkellem u mhux viċi versa.

Nistgħu ngħidulhom ukoll li kieku qed ninkwetaw li għandhom pereżempju d-dijabete dawn ġeneralment imorru immedjatament għand tabib… biex jagħmlu check up…

Allura x'fiha ħażin billi wieħed jieħu ħsieb is-saħħa mentali ukoll?

Informa ruħek dwar it-tipi ta' kundizzjonijiet li jeżistu u xi trattament jeżisti..

Aktar ma tifhem il-kundizzjoni tal-persuna aktar hemm ċans li tħossok f'pożizzjoni li tissapportja lil dak li jkun.

Aktar ma tkun taf dwar terapiji u trattamenti differenti, aktar hemm ċans li tkun kunfidenti milli tibża' tissapportja lill-persuna li għandha bżonn.

Ftakar li m'hemmx għalfejn tkun espert biex turi sapport ġenwin.

Importanti li tkun ippreparat għal possibilità ta' intoppi li jistgħu jinqalgħu..

Aktar ma tinforma ruħek aktar tkun ippreparat u mhux tinqabad fuq sieq waħda fis-siegħa tal-bżonn.

Importanti li ma ġġorx din il-problema waħdek. .

Importanti li anke inti jkollok ma' min titkellem u lil min tafda għax huwa impossibbli li ġġor il-problema waħdek.

Jekk hemm bżonn fittex is-sapport ta' professjonist.

Importanti li tkun reali fil-progress li qed tistenna għaliex is- soluzzjoni mhix dejjem faċli.. kultant ikollna ngħixu bil-kundizzjoni… u nitgħallmu nimxu magħha…

Xi kultant ikun hemm bżonn iż-żmien biex xi ħaġa tissolva.. ikun hemm bżonn proċess twil u mhux dejjem faċli…

Jista' jkun li l-persuna li qed tbati ma tkunx f'pożizzjoni li turi apprezzament, iżda l-fatt li tkun hemm għaliha huwa importanti..

Tajjeb li nifhmu li dawn huma sitwazzjonijiet delikati u jirrikjedu sapport, paċenzja, tama u ħin..

U dejjem fittex l-għajnuna li hemm bżonn…

Jekk għandek xi mistoqsijiet li tixtieq tistaqsi, xi ħsieb li trid taqsam jew xi suġġett partikolari li tixtieq li nitkellmu dwaru, ibgħatilna fuq info@skoperta.net


Nitkellmu ma' Kevin Borg Kevin, kif tiddeskrivi ħajtek bħalissa, mill-aspett ta' karriera?

L-ewwel nett grazzi mill-qalb ta' din l-intervista.

Bħal kulħadd f'dan is-suq tal-ispettaklu, bħalissa mhux xi żmien pjaċevoli peress li x-xogħol waqaf ħesrem.

Jiena xorta bniedem li dejjem nipprova nara l-pożittiv minn kull sitwazzjoni u bħalissa qiegħed niffoka fuq proġett li qiegħed naħdem fuqu mid-dar għal meta jerġa' jiġi ż-żmien li niġu lura għan-normalità.

Hemm xi proġetti partikolari li qed taħdem fuqhom bħalissa?

Bħalissa qiegħed naħdem fuq materjal ġdid kemm għalija u kemm għal artisti oħrajn ġewwa l-Asia.

Kif semmejt qabel qegħdin ukoll naħdmu qatigħ fuq proġett ieħor fuq skala ikbar.

Ma tantx nista' niżvela però jista jkun li għandu x'jaqsam mat-televiżjoni.

Iċ-ċirkostanzi tal-pandemija affettwaw lil kulħadd b'xi mod jew ieħor.

Kif affettwaw lilek personali?

Affetwawni kemm b'mod tajjeb u kemm negattiv.

In-negttiv huwa li ħafna events ġew posposti u meta tisma' koppji jgħidulek li jridu jġeddu d-data tat-tieġ għall-tliet darbiet, tħoss għalihom.

Il-pożittiv huwa li peress li qed inqatta' ħafna ħin id-dar inkun ħafna iktar mat-tfajla tiegħi u l-qtates tagħna li bħalissa għandhom bżonn ta' ħafna ħin u mħabba.

Biex tgħaxxaqha, waħda minnhom għadu kif ħarġilha d-dijabete u tkissirna meta sirna nafu li Misty se jkollha tieħu t-tilqima darbtejn kuljum tul ħajjitha.

Minn hawn nixtieq nirrangrazzja lil Nigel u Andrew Borg Cardona talli għarrfuni minnufih li Borg Cardona pet supplies u pharmacy kienu sejrin jidħlu biex jgħinu u jkunu parti mir-recovery ta' Misty u l-pets tagħna.

Meta tfajtha facebook, indunajt kemm il-poplu u s-segwaċi tiegħi verament iħobbu l-annimali tant li issa ta' kuljum qed nitfa' stories sabiex dak li jkun ikun jista' jsegwi l-progress li jkunu qegħdin jagħmlu, fosthom Misty.

Min kienu l-aktar persuni li kienu ta' influwenza fil-karriera tiegħek?

Kienu ħafna dawk li b'xi mod influwenzawni fil-karriera tiegħi.

Nibda l-ewwel minn missieri li qatt ma ċaħħadni minn dak li ridt nagħmel, tant li anke meta għidtlu li sejjer l-Iżvezja, għalkemm kontra qalbu qalli "mur ibni".

Mill-aspett mużikali kien hemm ħafna.

Nibda mill-ewwel opportunitajiet li kelli fuq it-TV minn Alfred Zammit meta kelli biss madwar 17-il sena u mbagħad ma nistax ma nsemmix lil Jason Cassar illi tista' tgħid li rawwimni fix-xena tal-ispettaklu lokali.

Ċertament li l-kanzunetti kollha tiegħek huma għal qalbek, iżda hemm minnhom li għandhom post speċjali f'qalbek aktar minn oħrajn?

Kull kanzunetta għandha l-istorja tagħha, però waħda li dejjem tibqa' għal qalbi hija NEEDING YOU.

Din il-kanzunetta n-nies għamluha tagħhom u dak huwa l-għan prinċipali ta' din il-kanzunetta.

Il-kanzunetta Tlaqt Ħabib, xi tfisser għalik?

Tlaqt Habib tfisser mument ta' dieqa għaliex hija iddedikata lill-ħabib tiegħi Clint Mizzi li ħalliena ftit tax-xhur ilu.

Hija kanzunetta miktuba minn Marcon Cassar fuq mużika ta' Jason Cassar.

Kanzunetta b'messaġġ sabiħ ħafna li kulħadd jista' jirrelata magħha għaliex xi darba jew oħra kollha tlifna lil xi ħadd għal qalbna.

Liema tqis li kienu l-akbar kisbiet tiegħek s'issa?

S'issa kien hemm kisbiet mhux ħażin u dejjem nibqa' grat għal kull min għeni nasal s'hawnhekk.

Li rbaħt Swedish Pop Idol kienet kisba sabiħa ħafna għaliex jien kont l-ewwel kantant li qatt rebaħ dan ix-show li ma kienx ġej minn dak il-pajjiż speċifiku.

Minn hemm għamilt iktar minn 400 kunċert madwar id-dinja.

Kantajt ukoll darbtejn fil-palazz tar-Re u r-Reġina Svediżi taħt appuntament dirett tagħhom.

Imbagħad hemm kisbiet bħala produttur u songwriter.

S'issa rnexxieli wkoll nikteb u nipproduċi kanzunetti illi telgħu l-ewwel fil-Ġappun għal 18-il darba.

Wieħed minn dawn l-albums kien l-iktar album mibjugħ fl-2019 u daħal ukoll fil-guiness book of records.

Tlieta mill-kanzunetti li ktibt telgħu wkoll l-ewwel fil-listi tad-dinja kollha bi gruppi bħal Arashi, TVXQ u oħrajn.

Irnexxieli wkoll nagħmel żewġ musicals bl-Isvediż u ħadt ukoll sehem bħala attur ġo film taċ-ċinema Svediż.

L-isbaħ u l-agħar mumenti ta' ħajtek s'issa..

Ikun hemm ħafna mumenti kemm sbieħ u kif ukoll ta' dieqa fil-ħajja.

L-agħar mument ta' ħajti kien meta tlift lil ommi meta kelli 16-il sena.

U l-isbaħ mument f'ħajti kien meta ltqajt mat-tfajla tiegħi Maria Francesca.

Hija persuna li bħali għaddiet mhux ħażin u ta' 5 snin biss hi ukoll tilfet lil ommha jiġifieri verament nirrelataw.

Għandha qalb tant hi kbira illi impossibbli nitfa' kollox f'sentenza.

Kull ġurnata li nqum u tkun ħdejja hija l-isbaħ ġurnata ta' ħajti.

Wieħed mill-aktar mumenti imbarazzanti li qatt kellek..

Kien hemm ukoll mhux ħażin.

Darba żlaqt żelqa fuq il-palk ġewwa l-Iżvezja quddiem xi erba' t'elef ruħ.

Biex tgħaxxaqha mort nilgħabha tal-hero nipprova nqum b'qabża u nerġa' nieħu oħra għal rasi!

Ovvjament kulħadd spiċċa jidħak!

Kif tiddeskrivi t-tfulija tiegħek?

Semmilna xi memorji li huma l-aktar għal qalbek..

Nista' ngħidlek li kelli tfulija sabiħa ħafna.

Kont inqatta' ħafna ħin man-nanna Barbara u apparti Maria Francesca u ommi dik kienet ukoll imħabba ta' ħajti.

Kont inħobbha wisq.

Kemm kienet tiġri bina l-bandli tal-Furjana u l-Belt.

Peress li aħna mill-Furjana konna nqattgħu ħafna ħin il-bandli li dak iż-żmien kellu bandli tal-Ingliżi u l-Furjana kollha kienet tinżel hemmhekk tqatta' ż-żmien.

Tfal jilgħabu, bandli ma jispiċċaw qatt, waħda isbaħ mill-oħra.

Kien hemm ukoll tennis court li aħna konna ġibnih qisu ground tal-football u minn hemmhekk ħarġu ħafna players li baqgħu sejrin tajjeb fil-karriera tagħhom.

Konna nqattgħu ħafna ħin mal-familja wkoll u filgħaxijiet konna wkoll nitilgħu fuq il-Fosos, fejn kull familja kellka l-fossa tagħha ta' fejn dejjem joqgħodu.

Affarijiet li llum diffiċli tarahom.

Il-ħajja kienet ħafna inqas stressanti dak iż-żmien, speċjalment għat-tfal.

X'inhi d-definizzjoni ta' suċċess għalik?

Suċċess mhuwiex biss rebħ ta' kompetizzjonijiet.

Għalija anke li jirnexxilek tgħin lil xi ħadd u tagħmillu differenza f'ħajtu huwa suċċess.

Kemm hi importanti l-umiltà?

L-umiltà m'hawnx isbaħ minnha.

Li qatt ma tinsa minn fejn bdejt u li tibqa' dejjem ġenwin mingħajr ma tikbirlek rasek hija imprtanti ħafna.

Il-ħajja hija sellun li tul is-snin titilgħu u tiltaqa' ma' ħafna nies jgħinuk, iżda mbagħad jasal ukoll iż-żmien li dak is-sellun trid terġa' tinżlu u hemm terġa' tiltaqa' ma' dawk in-nies li għenuk u l-fatt li tibqa' umli tfisser li tkun tista' tgħix bit-tbissima, u taf li ma trid deni lil ħadd.

Xi jferħek u x'jirrabjak l-aktar?

Nieħu pjaċir nara lil dawk ta' madwari kuntenti, iferraħni l-ħin mal-familja u ovvjament iferraħni xi proġett li jirnexxi meta nkun ilni xi sena naħdem fuqu.

Jirrabjani ħafna l-fatt li nara tant nies imutu b'dan il-virus li attakkana, filwaqt li oħrajn jixxalaw qisu xejn mhu xejn speċjalment għaż-żminijiet tal-Millied u l-Ewwel tas-sena li għaddew.

Kieku kellek tikteb kanzunetta bħalissa, fuq xiex tkun?

Fuq kemm qed tistaqsini domandi bis-sens u kemm qed nieħu gost nirrispondihom għalkemm għadhom is-seba' ta' filgħodu u għadni lanqas kafè ma ħadt.

Artisti li jispirawk..

Ħafna u diffiċli nsemmihom kollha.

L-artisti kollha li għamlu suċċess u verament bdew mix-xejn huma artisti li jispirawni.

Fl-opinjoni tiegħek, x'inhu l-isbaħ ġest li qatt tista' tagħmel u tirċievi?

Wieħed mill-isbaħ ġesti illi tista' tagħmel huwa li tisma'!

Tisma' jekk xi ħadd ikun irid jitkellem u jiftaħ qalbu.

Ieħor huwa dak li titbissem, anki jekk bħalissa l-maskri qed jgħattulna t-tbissima.

Li ġenwinament tkun hemm għal xi ħadd li jistaqsik għall-għajnuna.

Jien ma nistenna li nirċievi xejn, però meta tkun imdawwar b'nies bħat-tajla tiegħi, l-isbaħ ġest li turini kuljum huwa dak tal-imħabba.

Liema kwistjonijiet int l-aktar sensittiv dwarhom?

U għaliex?

Sensittiv ħafna fuq il-bullying!

Meta kont żgħir, jien ukoll kont vittma ta' bullying ġewwa l-iskola fejn kont nattendi u għalkemm irnexxieli negħlibha xorta tibqa' mnaqqxa fik u ġġibek ovvjament iktar b'saħħtek.

Jiġifieri lil dawk kollha li għaddejjin minnha bħalissa, ngħidilhom biex ifittxu l-għajnuna.

Sensittiv ħafna wkoll fuq moħrqrija tal-annimali.

L-annimali inħobbhom ħafna.

Fil-fatt aħna għandna ħamest iqtates u min jaħqar l-annimali għalija lanqas il-ħabs mhu tajjeb għalih, imma eżiljat taħt il-baħar.

Xi tfisser l-imħabba għalik?

L-imħabba hija verament sabiħa meta ssib lil xi ħadd li ġenwinament iħobbok lura b'dik l-istess imħabba.

Jien nikkunsidra lili nnifsi iffurtunat li f'mument fejn kont se naqta' qalbi mill-imħabba, iltqajt ma' Maria Francesca.

X'differenza tagħmel fil-ħajja tiegħek Maria Francesca?

Maria hija persuna li ma tistax ma tħobbhiex.

Il-kelma mħabba qiegħda fil-ħarsa t'għajnejha.

Meta ltqajna, kont qisni qtajt qalbi li xi darba nissetilja.

Dakinhar li ltqajna qisu waqaf il-ħin għall-mument u qalbi reġgħet bdiet tħabbat mill-ġdid.

X'fissret għalik li kellek irwol daqstant importanti fil-musical Il-Kbir Għadu Ġej, u li kont parti minn produzzjoni bħal din?

Li ġejt afdat b'dak l-irwol ta' importanza kbira kien ovvjament unur ieħor fil-karriera tiegħi.

Grat ħafna li mill-bidu l-maestro Dominic Galea ċempilli u qalli, "Kevin, int trid tagħmilha din il-parti" Minn hemm iltqajna, qrajt l-iskript flimkien mad-direttur ukoll u għoġobni ħafna.

Ksibna wkoll record fejn jidħlu sales ta' musical lokali li qatt ma kienet ġrat qabel.

Sfortunatament kellha terġa' ssir is-sena li għaddiet iżda dan il-Covid kissrilna l-pjanijiet kollha.

Minn hawnhekk nixtieq nesprimi l-kondoljanzi tiegħi lill-Maestro Dominic Galea u lill-familja kollha tiegħu għaliex b'dieqa kbira ftit ġranet ilu ħalliena missieru, il-Maestro Sammy Galea.

Sammy kien wieħed minn dawk li emmnu fija mill-bidu, tant illi meta ma kont litteralment xejn, kien fdani b'kanzunetta li kiteb hu.

Waqt li kontu għaddejjin bix-shows, kellek tagħmel intervent mediku ta' malajr.

Għidilna aktar dwar dan, u x'għadda minn moħħok?

Bżajt li ma jirnexxilekx tkompli?

Dakinhar kienet waħda mill-iktar mumenti kruċjali fil-karriera tiegħi.

Nistakar wara performance minnhom mort id-dar u waqt li bdejt ninħasel ħassejt qisha boċċa man-naħa ta' ġewwa ta' koxxti.

Ma kinitx normali u iddeċidejt li nitla' l-clinic fis-siegħa ta' filgħodu.

Qaluli li kull ma kien musmar minn ġewwa.

U ħallejtha għaddejja b'rasi mistrieħa li mhi xejn.

L-ghada qomt bil-groin minfuħ qisu larinġa.

L-uġigħ li bdejt inħoss kien wieħed kbir u niftakar ċempilt lid-direttur Sean Buhagiar biex ngħidlu.

Dawk ovvjament kienu se jiġġennu peress li jien kelli l-parti prinċipali u f'dak il-waqt beda jagħmel telefonati biex immur għand fiżjoterapista, u nara tobba differenti eċċ. Dakinhar ma laħħaqtx nara tobba u għamilt ix-show bl-uġigħ li ma nirrakomdahha lil ħadd.

Meta rajt tabib l-għada, qalli "Mur l-emerġenza issa!".

Issa jien dakinhar stess kien se jkolli wieħed mix-shows.

Wasalt l-emerġenza u spiċċajt il-kuritur nistenna u muġugħ filwaqt li n-nies għaddejjin minn ħdejja u jgħiduli "Prosit tax-show Kevin".

Daħħluni ġo cubicle żgħira u ġie l-ewwel tabib li qalli li se jżommuni hemmhekk.

Jien bdejt ngħidlu li ma nistax għax għandi show u hu baqa' jinsisti li nibqa' hemm.

Erġajt ċempilt lid-direttur u kulħadd f'battibekk wieħed.

F'daqqa waħda niżel il-kbir tal-operazzjonijiet għax kien għadu kif spiċċa u staqsieni x'inqala.

Spjegajtlu li jien kelli commitment għal kull min xtara biljett u li xtaqt li jarani dak il-ħin u li jekk hu possibbli l-operazzjoni jagħmilieli dakinhar stess.

Qalli dawn il-preċiżi kelmiet, "OK LET'S DO IT!".

Għalaq il-purtieri u għamilhieli.

Erba' siegħat wara kont fuq il-palk u beda x-show.

Dakinhar naħseb l-adrenalina tiegħi kienet massima għax għamilt affarijiet li normalment noqgħod lura milli nagħmel, però tant ħassejtni ferħan mingħajr uġigħ li ridt intir.

Minn hawn nixtieq nirringrazzja lit-tobba kollha ta' Mater Dei speċjalment fl-emergenza u lit-tim kollu tal-Kbir Għadu Ġej li ħadu ħsiebi ħafna.

Għandek xi pjanijiet għall-futur?

Kif sejrin f'din is-sitwazzjoni sfortunatament ħafna events li kienu mxewli għal din is-sena, issa reġgħu mxew ghall-2022 u għaddejin minn żmien diffiċli fejn jidħol dan il-qasam.

Nixtieq ovvjament li 'l quddiem ikollna l-familja tagħna ukoll u nixtieq ukoll li forsi nidħol nippreżenta xi programm fix-xena lokali tat-televiżjoni.

X'messaġġ tixtieq tgħaddi lis-segwaċi u l-qarrejja ta' skoperta.net?

Nixtieq nibda billi ngħidlek grazzi ħafna talli għamiltli dawn id-domandi.

Verament ħadt pjaċir nirrispondihom.

Lis-segwaċi ta' skoperta.net nixtieq ngħidilhom ukoll grazzi tas-sapport li dejjem urewni matul il-karriera.

Il-messaġġ li nixtieq hu li għandna verament nieħdu ħsieb lil xulxin u lill-familji tagħna matul dan iż-żmien diffiċli.

#wpdevar_comment_1 span,#wpdevar_comment_1 iframe{width:100% !important;} Roberta Magri Direttriċi u Editriċi


Il-Ficus Lyrata komunement magħrufa bħala Fiddle Leaf Ficus iġġib firxa ta' benefiċċji għas-saħħa.

Wieħed mill-benefiċċji hu li l-weraq wiegħsa tagħha jgħinu fil-purifikazzjoni tal-arja.

Kif tista' tieħu ħsieb il-pjanta Fiddle Leaf Ficus?

Forsi ġieli smajt li din hija pjanta diffiċli biex tieħu ħsiebha, imma hija idea ħażina li ħafna għandhom għaliex jekk issegwi passi importanti jirnexxilek tieħu ħsiebha kif suppost.

Importanti li din il-pjanta jkollha dawl qawwi u ffiltrat għaliex inkella tiddeterjora malajr f'dawl baxx.

Żomm il-ħamrija niedja dejjem.

Issaqqihiex iżżejjed jew tħalli l-pjanta wisq fl-ilma, imma saqqiha skont kemm tkun teħtieġ il-pjanta.

Uża fertilizzant kull 15-il jum b'likwidu tal-weak green plant matul l-istaġun tat-tkabbir.

Ibdel il-kompost u poġġiha f'pot akbar kull sena.

Din il-pjanta naturalment tikber mhux ħażin, u għalhekk jeħtieġ kemm l-għoli kif ukoll spazju għall-estensjoni tal-għeruq.

Huwa importanti li wieħed ikun jaf li din il-pjanta sfortunatament hija tossika għall-klieb u l-qtates jekk tiġi inġerita, u tikkawża irritazzjoni fil-ħalq, tħammil eċċessiv, u rimettar.

Ħafna nies jinnutaw li jitfaċċaw tikek kannella fuq il-weraq jew twaqqa' l-weraq tagħha.

It-tnejn huma naturali u huma parti mill-proċess naturali tat-tkabbir tal-pjanta sakemm ma jkunx b'mod esaġerat.

Weraq kannella u twaqqigħ ta' weraq jista' jseħħ ukoll minħabba l-kundizzjoni tal-arja u nuqqas ta' umdità fid-dar tiegħek.

Jekk tpoġġi umidifikatur viċin il-pjanta (importanti li dan ma jsirx direttament fuq il-weraq) jgħin fl-umdità.

Darba fix-xahar, kun żgur li ssaqqi sewwa l-pjanta biex telimina xi melħ, tossini, jew impuritajiet li jitrabbew fil-ħamrija.

Il-Ficus Lyrata hija sensittiva għall-kimiċi u allura f'każ ta' dud, uża l-pestiċida l-inqas qawwija kimikament.

#wpdevar_comment_1 span,#wpdevar_comment_1 iframe{width:100% !important;} Roxanne Gauci Taliana Kontributriċi


Ilbieraħ, f'diskussjoni miftuħa organizzata mit-Taqsima tar-Responsabbiltà Soċjali fil-Futbol tal-Assoċjazzjoni Maltija tal-Futbol, l-MFA, fejn fiha ħadu sehem 20 stakeholder minn setturi differenti, il-Ministru għall-Inklużjoni u l-Kwalità tal-Ħajja, Julia Farrugia Portelli ħabbret li tgħajjir lill-persuni b'diżabilità se jibda jitqies bħala reat kriminali.

Fid-diskors tagħha l-Ministru Farrugia Portelli enfasizzat fuq il-bżonn li nkunu kuraġġużi u ma nibżgħux nieħdu d-deċiżjonijiet sabiex soċjetà tara riżultati fl-inklużjoni.

Għaldaqstant qalet li d-drittijiet ta' persuna b'diżabilità jeħtieġ li jitħarsu għal meta xi ħadd jasal sal-punt li jirredikolaha, jheddidha jew saħansitra jqiegħdilha ħajjitha fil-periklu.

Fuq il-midja soċjali kien hemm reazzjonijiet differenti għal dan li ħabbret il-Ministru.

Bosta esprimew l-opinjoni tagħhom, dik li assolutament jaqblu ma' din id-deċiżjoni filwaqt li oħrajn ħassew li deċiżjoni bħal din ma tirrapreżentax l-inklużjoni iżda tkompli tpoġġi l-persuni msemmija f'kategorija differenti minn dik tal-kumplament tas-soċjetà.


Fost twemmin komuni miżmum minn individwi mhux b'diżabilità hemm dak li persuni b'diżabilità intellettwali m'għandhomx bżonnijiet sesswali.

Din il-perspettiva li turi s-sesswalità b'mod żvantaġġjat billi tirrinforza l-asesswalità, hija wkoll imsaħħa minn rappreżentazzjonijiet sterjotipiċi bħal dik li persuni b'diżabilità intellettwali jibqgħu tfal għal dejjem.

Din tirrapreżenta lill-persuni b'diżabilità intellettwali bħala tfal perpetwi, u b'hekk ma jistgħux jagħtu l-kunsens tagħhom biex jidħlu għal relazzjonijiet intimi.

L-infantalizzazzjoni ta' persuni b'diżabilità intellettwali ħafna drabi hija mgħottija bi protezzjoni żejda li twassal għal iżolament, ħiliet soċjali fqar u nuqqas ta' informazzjoni relatata mas-sesswalità u r-relazzjonijiet.

Ħafna drabi persuni b'diżabilità intellettwali huma ristretti aktar fl-għażliet sesswali tagħhom minħabba l-preġudizzji u l-ansjetajiet tal-ġenituri u l-fornituri tas-servizzi tagħhom.

Is-sesswalità hija determinata soċjalment u kulturalment u tiddependi fuq il-kuntest li tiġi esperjenzata fih.

Fil-kuntest Malti mhux tas-soltu li nitkellmu fil-miftuħ dwar is-sess u s-sesswalità, qasam li għadu influwenzat ħafna mill-modi reliġjużi.

Minħabba li l-maġġoranza tal-persuni b'diżabilità intellettwali li jgħixu fis-soċjetà Maltija jqattgħu ħafna minn ħajjithom jgħixu mal-familja immedjata tagħhom, l-esperjenzi tagħhom u l-espressjoni tas-sesswalità jibqgħu ċensurati u mhux esplorati.

Persuni b'diżabilità intellettwali jsostnu li ġew miċħuda l-opportunitajiet għal soċjalizzazzjoni, divertiment, relazzjonijiet u espressjoni sesswali u qed jitolbu kwalità ta' ħajja aħjar.

Huma jemmnu li l-pożizzjonijiet soċjali marġinalizzati tagħhom huma marbuta b'mod attiv ma' ostakli relatati mas-sesswalità tagħhom, billi l-esklużjoni soċjali tillimita l-aċċess għal sorsi formali ta' informazzjoni, opportunitajiet biex jistabbilixxu relazzjonijiet u fl-aħħar mill-aħħar biex jiksbu kwalità ta' ħajja tajba.

#wpdevar_comment_1 span,#wpdevar_comment_1 iframe{width:100% !important;} Dr Claire Azzopardi Lane Kap tad-Dipartiment tal-Istudji dwar id-Diżabilità,

fi ħdan il-Fakultà għall-Benessri Soċjali tal-Università ta' Malta,

li tagħha hija wkoll Viċi Dekan.


U ajma, mhux pass kien hawn jew!

Lanqas li ridt ngħaddi mill-awtostrada t-twila tal-Amerika!

Dħakt waħdi b'dak il-ħsieb.

Dħalna fil-karozza, qabbadtha u minn hemm u minn hawn tlaqna.

Biex inkun sinċier, ikolli nistqarr li dik it-triq li tant kont fassalt sew f'moħħi bdejt ninsa' fejn kienet qiegħda, bejn ħabba x-xorb u l-għejja, ma bdejtx insib tarf u malli ksirt liwja partikolari, sibt ruħi fit-triq il-prinċipali li kienet tagħti għan-naħa ta' wara tar-raħal!

U malli ħriġt………ħassejt impatt qawwi, brejk, ħadid jinkiser, ħġieġ jinfaqa', Maggie tgħaddi minn ġol-windskrijn, rasi taħbat mal-ġenb tax-xażi tal-karozza, riħa ta' roti maħruqa, duħħan…………dlam…………xejn iżjed.

U kwiet…………..kien hemm kwiet taqtgħu b'sikkina.

Stenbaħt l-isptar.

Kienu għaddew xi ħmistax minn dakinhar.

Kont għamilt xi ħmistax illupjat sew.

U l-ewwel ħaġa li niftakar malli ftaħt għajnejja bilmod, kien wiċċ oħti ż-żgħira tħares lejja mill-ġenb, imnikkta, b'għajnejn imdemma'.

"Maggie?" staqsejtha jien, b'xufftejja xotti, ngħolli kemmxejn idi ħalli nagħmlilha mossa, imma kullimkien kien jinħass muġugħ sew.

Għamlitli le b'rasha.

Żgur kien hemm xi żball!

Maggie kienet għadha ħajja!

Oħti qabditli idi bilmod u għamlithieli fuq farrett kbir meħjut li kelli fuq sidri.

"Maggie hawn qiegħda……….." qaltli bid-dmugħ f'għajnejha.

Imbagħad dawwart ħarsti lejn it-tieqa tal-kamra, rajt in-nida mżellġa' mal-ħġieġ fuq in-naħa ta' barra, ħassejt ir-riħ ivenven madwar l-isptar b'mod konstanti.

Ma xtaqtx inkun naf.

Imma kellhom jgħiduli.

"Maggie mietet l-isptar ftit wara………..u Eric, billi kellek bżonn traspjant urġenti tal-qalb………u kien hemm hi………." qalli l-professur ftit wara.

"Qalbi……" bdejt ngħajjat jien fl-isptar, bid-dmugħ iġelben minn ħaddejja.

#wpdevar_comment_1 span,#wpdevar_comment_1 iframe{width:100% !important;} Sharon Calleja Awtriċi


Qamar Kwinta Djamant rari, misterjuż warajk issaħħar il-ġnus titperreċ ħieles minn kull inkwiet tifli kollox fis-skiet tkebbes il-fjammi tal-maħbubin toffri l-faraġ lill-imnikktin.

O qamar kwinta!

Ikkumenta #wpdevar_comment_1 span,#wpdevar_comment_1 iframe{width:100% !important;} Elaine Gauci Scerri Awtriċi


Il-ġimgħa li għaddiet tkellimna dwar il-kunfidenza u kif in-nuqqas ta' kunfidenza tista' tħalli impatt fuq ħajjitna..Meta nħossuna abbandunati jew imwarrba, inħossu ukoll li d-dinja waqgħet fuqna, inħossuna li aħna għandna xi ħaġa ħażina jew li aħna għamilna xi ħaġa ħażina…

Ngħiduha kif inhi mhix faċli li niffaċċjaw telfa…

Jekk qed tħoss dawn l-emozzjonijiet negattivi, ftakar, m'intix waħdek..

Huwa normali li nsibu ruħna f' konfużjoni, meta niġu mwarrba, iva, ħafna drabi nħossuna bħala ħajjitna waqfet, nieqfu noħolmu u allura taffettwa sew l-istima tagħna..

L-ewwel ma nagħmlu ħafna drabi huwa ukoll li nħallu l-ego tagħna jmexxina.

Ikollna bżonn nirreaġixxu għal dak li jkun ġara billi nipproteġu ruħna u ntellgħu ħajt..

Però dan hu kollu l-kisi u noħolqu dan kollu biex ma nweġġgħux jew ma naċċettawx li pereżempju r-relazzjoni tagħna ma xi ħadd m'għadiex taħdem u li xi kultant aħjar naqbdu triq oħra milli nibqgħu hemm fejn aħna..

U meta niġu wiċċ imb'wiċċ mar-realtà ninħasdu.. ninfixlu..

Allura, kif nistgħu niffaċċjaw din il- fażi diffiċli?

L-ewwel fattur li jista' jgħinna hu li naċċettaw l-emozzjonijiet tagħna ..

inutli indaħħlu rasna fir-ramel .. għax aktar se negħrqu..

iċ-ċans hu li se jkun hemm punt fejn it-tisbita tkun ikbar ..

jekk naħbu l-verità..

Trid iżżomm f'moħħok li meta tiġi mwarrab jew iddiżappuntat ikun ifisser li qed tgħix il-ħajja .. mingħajr ma tipprova mhux se jkun hemm suċċess u lanqas diżappunt!

Id-diżappunt nnifsu jkun ifisser li inti ippruvajt tiċċaqlaq.. u qed tgħix mhux qed teżisti.. qed tipprova ssib dak li tixtieq..

Li tmaqdar lilek innifsek mhux se tasal.. irrealizza x'inhuma l-ħsibijiet negattivi u aħdem biex issib affermazzjonijiet li jgħinuk timxi 'l quddiem..

Mhux kulħadd hu tal-istess fehma

Ma tistax tħalli definizzjoni ta' persuna waħda tikkonvinċik, li inti mhux ta' min tkun maħbub jew li inti mhux kapaċi..

Persuna jew grupp partikolari m'għandhomx jiddefinixxu inti min inti

Uża d-diżappunt biex titgħallem aktar dwarek innifsek.. xtarr it- tagħlima li offra dak id-diżappunt..

Din it-tagħlima tista' tkun żerriegħa biex tkabbar il-fjuri..

Tiskanta kemm tista' tikber..

Jekk għandek xi mistoqsijiet li tixtieq tistaqsi, xi ħsieb li trid taqsam jew xi suġġett partikolari li tixtieq li nitkellmu dwaru, ibgħatilna fuq info@skoperta.net


Għandek bżonn: Sider tat-tiġieġ 600ml stokk tat-tiġieġ Tliet imgħaref sweetcorn 75g perżut imqatta' cubes żgħar Żewġ kuċċarini soy sauce Kuċċarina ġinġer maħkuk Nofs kuċċarina sesame oil Żewġ kuċċarini cornflour imdewba f'erba' mgħaref ilma kiesaħ

Għall-garnish:

Żewġ spring onions imqatta' rqaq Kuċċarina ħabaq imnixxef Kuċċarina paprika hot jew sweet, skont il-gosti tiegħek

Poġġi s-sider tat-tiġieġ u l-istokk ġo borma kbira.

Ħallihom isiru sakemm jiftaħ jagħli.

Imbagħad, baxxi n-nar u ħalliha ttektek għal 15-il minuta.

Neħħi s-sider tat-tiġieġ mill-borma, u qattagħha f'biċċiet żgħar ħafna.

Għalissa warrabha ftit.

Erġa' poġġi l-borma bl-istokk fuq nar baxx.

Żid is-soy sauce u l-ġinġer.

Imbagħad żid it-taħlita tal-ilma u l-cornflour ftit ftit, u ħawwad kontinwament għal ftit minuti sakemm tgħaqad ftit.

Imbgħad żid is-sider tat-tiġieġ imqatta', is-sweet corn u l-perżut.

Ħawwad sewwa u mbagħad ħalliha ttektek għal madwar 5 minuti.

Fl-aħħar żid is-sesame oil u nofs is-spring onions, ħawwad sewwa u ferra ġo skutelli.

Żejjen il-wiċċ ta' kull skutella bil-paprika, il-ħabaq u l-kumplament tas-spring onions.

L-ikla t-tajba 🙂

Jekk għandek xi mistoqsijiet dwar din ir-riċetta u oħrajn, ibgħatilna fuq info@skoperta.net

#wpdevar_comment_1 span,#wpdevar_comment_1 iframe{width:100% !important;} Jackie Busuttil Kontributriċi


Aġenzija Sapport hi l-Aġenzija Nazzjonali li toffri firxa wiesgħa ta' servizzi lil persuni b'diżabilità u l-familja tagħhom.

L-Aġenzija twettaq dan ix-xogħol b'mod olistiku u dejjem fl-aħjar interess tal-persuni b'diżabilità, għal kwalità ta' għajxien aħjar u indipendenti.

Is-servizzi li jingħataw huma żviluppati b'mod personalizzat, jiġifieri skont il-ħtiġijiet u ċ-ċirkostanzi personali ta' kull każ.

Meta persuna tagħmel l-ewwel kuntatt mal-Aġenzija, din tgħaddi għand is-Servizz tal-Assessjar u Interventi – tim magħmul minn diversi professjonisti fosthom Social Workers, Occupational Therapists, Speech & Language Pathologists u anke Physiotherapists.

Din il-varjetà ta' professjonisti tassigura li l-persuna li tkun irreferiet lejn l-Aġenzija, isirilha assessjar komplut sabiex tingħata s-servizzi kollha li teħtieġ skont il-bżonnijiet partikolari tagħha.

F'dan il-kuntest, il-Ħaddiema Soċjali għandhom rwol kruċjali.

Dawn jipprovdu gwida u sapport lil persuni b'diżabilità u l-familjari tagħhom, kif ukoll jgħinu biex ikollhom l-appoġġ meħtieġ tas-servizzi neċessarji kemm f'Malta kif ukoll f'Għawdex, waqt li jaħdmu fil-qrib u b'kollaborazzjoni ma' professjonisti minn entitajiet oħra dejjem għall-benefiċċju tal-persuna b'diżabilità.

Fl-istadju tal-assessjar jiġi determinat ukoll l-urġenza tal-każ.

L-Aġenzija tara kull każ b'mod individwali u għalhekk jekk wieħed jgħid li għandu bżonn ta' servizz naraw eżatt l-każ x'inhu.

Apparti hekk naraw illi persuna mhux ġie rreferut lejn servizz bla ħsieb jew kontra l-benesseri u x-xewqa tiegħu.

Sabiex jassisti l-persuna b'diżabilità u il-familja, is-Social Worker jgħin billi:

Jirrispondi għal xi mistoqsijiet u jagħti nformazzjoni fuq it-tipi differenti ta' sapport provdut Jitkellem f'isem il-persuna b'diżabilità jekk id-drittijiet u l-opportunitajiet tal-persuna jistgħu ikunu mxekkla Jintervjeni f'isem il-klijent sabiex jirċievi servizzi intitolati Jorganizzaw workshops u support groups għall-ġenituri u l-aħwa ta' persuni b'diżabilità Jagħmlu parti minn tim multi dixxiplinarju ta' servizzi oħra fl-Aġenzija Jirreferi ghal xi servizzi li l-klijent jkun jista jkun intitolat għalihom bħal servizzi fil-komunità, servizzi residenzjali, servizzi ta' matul il-jum, skemi, kif ukoll servizzi offruti minn dipartimenti / entitajiet/ għaqdiet mhux governattivi oħra.

Huwa għalhekk li r-rwol ta' Social Worker jinvolvi kuntatt dirett mal-klijenti u huwa l-bażi minn fejn jibda l-pjan sabiex jintlaħqu x-xewqat u l-bżonnijiet tal-klijent u l-familjari tagħhom.

Wieħed jista' jibda jibbenefika mis-servizzi tal-Aġenzija Sapport jew billi jagħmel kuntatt dirett mal-Aġenzija jew inkella jiġi referut minn professjonisti oħrajn li forsi jkunu diġa' qed jaħdmu mal-persuna.

Jistgħu japplikaw persuni li għandhom xi tip ta' diżabilità fiżika u/jew intelletwali u li l-età tagħhom tvarja mit-twelid sa sittin sena.

Għal aktar dettalji fuq kif wieħed jista' jingħaqad mat-tim ta' Social Workers ta' Aġenzija Sapport, wieħed jista' jżur is-sit www.sapport.gov.mt.

Għal aktar informazzjoni dwar l-Aġenzija u s-servizzi li toffri, wieħed għandu jċempel fuq il- Helpline tal-Aġenzija (Freephone 153 u għafas 5 ) jew inkella l-uffiċini fuq 2256 8000 (Malta) u 2156 9909 (Għawdex).

Wieħed jista' wkoll isegwi l-midja soċjali tal-Aġenzija.

Informazzjoni mogħtija lilna minn Aġenzija Sapport .


Permezz tal-filmat tal-lum se nitgħallmu fost oħrajn il-pronomi bil-lingwa tas-sinjali Maltija.

Filmat minn Petra Bezzina Wettinger Ringrazzjamenti lill-assoċjazzjoni Persuni Neqsin mis-Smigħ, partikolarment lill-President Annabelle Xerri u Petra Bezzina Wettinger.


Madwar 3 snin ilu, il-preżentatur u eks Kap Eżekuttiv tal-PBS John Bundy fetaħ każ quddiem it-Tribunal Industrijali fejn qal li kien tkeċċa inġustament mill-kariga li kellu fil-bord tad-diretturi.

It-Tribunal Industrijali ordna lill-PBS tagħti kumpens ta' aktar minn €226,000 lil John Bundy.


Il-Missjoni Tagħna " Skoperta huwa sit elettroniku indipendenti li l-għan prinċipali huwa li permezz tiegħu nwasslu intervisti, artikli, stejjer, aġġornamenti lokali u internazzjonali, informazzjoni u dak kollu li hu ta' interess għall-pubbliku.

Il-kwalità kif ukoll il-kontribut tal-pubbliku f'dan il-proġett jiddefinixxu l-identità ta' Skoperta.

Naspiraw li mhux biss nipprovdu materjal ta' kwalità iżda li jirnexxilna nkunu parti mill-ħajja tas-segwaċi u l-qarrejja tagħna, u nagħmlu differenza. "

Merħba, Jiena Roberta (Direttriċi u Editriċi)

Twelidt u għext parti kbira minn ħajti ġewwa San Gwann sakemm kelli 17-il sena.

Passjonijiet tiegħi: Ġurnaliżmu, kitba, drama u mużika.

Għamilt 'il fuq minn mitt intervista u artiklu.

Ħdimt ma' diversi personalitajiet lokali, magħrufa u oħrajn inqas magħrufa.

Kelli partijiet żgħar fis-sensiliet F'Salib it-Toroq , Iċ-Ċaqqufa u Qalb in-Nies , u partijiet ikbar f' Tereża u Santa Monika .

Ħadt sehem ukoll f'vidjo mużikali tal-kantant Sebastian Calleja.

Ambizzjonijiet: Inkompli nitħarreġ u nevolvi f'xogħli u dak kollu li nagħmel.

Kif ukoll inwettaq proġetti oħra relatati mal-passjonijiet u l- personalità tiegħi.

Merħba, Jiena Janice (Direttriċi u Maniġer tal-Midja Soċjali)

Twelidt u għadni noqgħod il-Fgura.

Passjonijiet tiegħi: Dak kollu relatat mal-kitba.

L-interess tiegħi fil-ġurnaliżmu nibet minn snin ilu iżda qatt ma kelli l-opportunità li ninvolvi ruħi f'dan il-qasam.

Permezz ta' Skoperta qed jirnexxili nagħmel dan.

Nistudja l-kummerċjalizzazzjoni.

Ambizzjonijiet: Inkompli navvanza f'xogħli u u fil-ħajja personali tiegħi.


Stejjer Umani Stejjer Umani Meta l-qawsalla ma kinitx biss kuluri – Storja umana minn Stephanie Chircop Stephanie Chircop 19 December 2020 Stejjer Umani Ridt ngħix – Storja umana minn Stephanie Chircop Stephanie Chircop

Stejjer Umani

Filmat: Abbandunat għax bla vuċi – Stephanie Chircop

Stejjer Umani

Awdjo: Vjaġġ li ġarrafni u wellidni mill-ġdid – Storja umana minn Stephanie Chircop

Stejjer Umani

Minn ħolma għall-infern – L-ewwel storja umana minn Stephanie Chircop


Informazzjoni Konf Taf?

Stuffat tal-ħaruf u l-fażola – Ikla popolari f'diversi pajjiżi – Jackie Busuttil

Informazzjoni Konf Taf?

Informazzjoni Konf Taf?

Kurżitajiet interessanti dwar iċ-ċelebrazzjonijiet tas-Sena l-Ġdida

Informazzjoni Konf Taf?

Waħda mir-raġunijiet li s-soppa tal-basal hi daqstant favorita fost il-Franċiżi…. – Jackie Busuttil

Informazzjoni Konf Taf?

Kurżitajiet interessanti relatati mal-Milied

Ġrajjiet Imgħoddija Informazzjoni Konf Taf?

Informazzjoni Konf Taf?

Informazzjoni Konf Taf?

Kif bdiet it-tradizzjoni tal-log tal-Milied? – Jackie Busuttil

Informazzjoni Konf Taf?

Kif jittiekel il-qarnit f'ċerti pajjiżi? – Jackie Busuttil

Informazzjoni Konf Taf?

Beef Stroganoff – Minn fejn oriġinat din l-ikla?

Li ma kontx taf dwar il-Caprese – Jackie Busuttil

Grey's Anatomy ispirah biex jilħaq l-ambizzjonijiet tiegħu u issa jagħti sehmu fl-istess serje

Dettalji li ma kontx taf dwar il-gallarija tal-Palazz Presidenzjali…

Kif naraw il-kelma 'Ragu' l-ewwel ħaġa li tiġi f'moħħna hi l-kċina Taljana, imma kont taf li…